Наманганда осойишталик посбонлари фаол бўлишди | "Адолат" СДП\nНаманганда осойишталик посбонлари фаол бўлишди\n“Адолат” СДП ташаббуси билан беғараз донорлик акциясини ўтказиш яхши анъанага айланди. Бу сафар ушбу тадбир Халқаро ногиронлар куни ва Конституция байрамига бағишланди. Мазкур хайрли иш Наманганда ҳам ҳам ўзининг кўплаб издошларини топаётганлиги диққатга сазовордир. Партия вилоят Кенгаши, фаоллар оммавий ахборот воситаларида, ижтимоий тармоқларда тарғибот ишлари кенг йўлга қўйилганлиги донорлар сафи янада кенгайишига хизмат қилмоқда.\nВилоят қон қуйиш маркази Наманган шаҳрининг марказида, Бобур шоҳкўчасида жойлашган. Бу ерга келиб-кетиш жуда қулай. Шунинг учунми, соат тўққиз бўлмасданоқ муассаса ҳовлиси одамлар билан гавжум бўла бошлади. У байрамона безатилган, қиш бўлишига қарамай қуёш ўз нурини сочиб тургани кайфиятни кўтаради. Чор атрофда “Бор меҳримиз сенга, болажон!” акциясига бағишланган тарғибот воситаларини кўриш мумкин.\n“Адолат” СДП Наманган шаҳар кенгашининг раиси Мирзараҳмат Олимов марказга биринчилар қатори етиб келди. Чунки у ўзи таклиф қилган олийҳиммат инсонларни кутиб олиши ҳам керак. Одам кўпайиб кетса, уларнинг дам олиб туришлари учун шароит яратиб қўйиш керак. Бу борада қон қуйиш марказининг раҳбарлари ёрдам кўрсатишди.\nШаҳарлик “адолат”чиларнинг етакчиси қон топширишда шахсан намуна кўрсатишга аҳд қилган эди. Шунинг учун акциянинг илк қатнашчисига айланди. Ундан бошқа партиядошларимиз ҳам ўрнак олдилар. Тез орада жонли навбат ҳосил бўлди. Яхшики, донорларни қабул қилишга олдиндан пухта тайёргарлик кўрилгани. Тиббиёт ходимлари жадал ва серунум ишладилар.\n– Биз тарғибот ишларини кенг йўлга қўйганимиз учун беғараз қон топширадиганлар кўп бўлишини кутгандик, - дейди вилоят партия кенгаши раисининг ўринбосари Ёрқиной Ҳожиматова. – Аммо донолар оқими ундан ҳам зиёда бўлди. Тушгача қарийб юз киши қон топширди. Ҳозиргача бундай натижага эришилмаган эди.\nБундай юқори натижада қатор ташкилотлар билан ўзаро ҳамкорлик йўлга қўйилганлиги яхши самара берди. Айниқча, ҳуқуқ-тартибот органларининг ходимлари фаоллик кўрсатдилар. Ички ишлар бошқармаси, Мажбурий ижро бюроси, Прокуратура ходимлари кўпчиликка намуна бўлдилар. Масалан, Ички ишлар бошқармасидан Бобур Исамуҳаммедов, Ойбек Саримсоқов, Мираббос Шербоев, Лутфулла Холиқов биринчилардан бўлиб қон топширдилар.\nБиз тушликдан кейин қон қуйиш маркази билан телефон орқали боғландик. Муассаса раҳбари Зокиржон Ҳожимирзаевнинг айтишига қараганда, донорлар оқими тўхтагани йўқ. Тиббиёт ходимлари жадал суръатда ишни давом эттирмоқдалар.


23:42 / 24.05.2019 8237\n2018 йилда Туркия мусулмон давлатлардан Ўзбекистонга ташриф буюрувчи сайёҳлар сони бўйича етакчига айланди. Бу ҳақда Ўзбекистон Республикаси Туризмни ривожлантириш давлат қўмитаси раиси вазифасини бажарувчи Абдулазиз Оққулов маълум қилди.\n“Охирги йилларда давлатимизга мусулмон давлатлардан ташриф буюрувчи сайёҳлар сони кескин ошди. 2018 йилда мусулмон давлатлардан Ўзбекистонга келувчи сайёҳлар сони ошганини кузатмоқдамиз, жумладан Малайзиядан (66 фоизга ўсган) ва Индонезиядан (+88 фоиз)”, деб маълум қилди Оққулов Самарқанддаги анжуманда.\nУнинг айтишича, ўтган йил мусулмон давлатлардан Ўзбекистонга келган сайёҳлар сони бўйича Туркия (41299), Покистон (5568), Малайзия (2768), Эрон (2658), Индонезия (1589) ва БАА (1580) етакчилик қилган. Бу давлатлар фуқаролари Ўзбекистонга туризмнинг бошқа турлари билан бир қаторда зиёрат туризми йўналишида ташриф буюрмоқдалар.\nСамарқандда 24 майда “Буюк Ипак йўли чорраҳасида зиёрат туризмининг ренессанси” мавзусидаги халқаро илмий-амалий анжуман ўз ишини бошлади.\nЎзбекистон Уммонга қовун ва шафтоли етказа бошлади\nЎзбeкистон ва Туркманистон ўртасида давлат чeгараси бўйича музокаралар ўтказилди\nБрюсселда Ўзбекистон билан ЕИ ўртасидаги кенгайтирилган шериклик ва ҳамкорлик тўғрисидаги битим бўйича музокаралар бўлиб ўтади


Хабарлар Archives - Fitrat.uz\nSentabr 9, 2021\tИККИ КИШИ ИСЛОМНИ ТАНЛАДИda fikr bildirishni o'chirish\nҲидоят шундай неъматки, у соҳибини султон қилади, кишига ҳузур-ҳаловат, умрига файз ва шукуҳ олиб киради. Бировнинг ҳидоятига сабабчи бўлиш эса… Келинг, яхшиси сўзни коинот султонидан эшитайлик. Ҳадиси шарифда Набий алайҳиссалом: “Аллоҳга қасам, бир кишининг ҳидоят топишига сабабчи бўлишинг сенга қизил туялар (дунёнинг қимматбаҳо неъматлари)дан яхшидир”, деб марҳамат қилганлар (Имом Бухорий …\nSentabr 8, 2021\t«СИЗ БИЗГА КЕРАКСИЗ!»da fikr bildirishni o'chirish\nЮртимизда ҳеч бир инсон меҳр ва эътибордан четда эмас. Барча фуқаролар давлатимиз ва ҳукуматимиз ғамхўрлигида умргузаронлик қилмоқда. Куни кеча Зангиота тумани “Зангиота” мажмуаси масжидида “Сиз бизга кераксиз!” шиори остида “Миссионерликдан огоҳ бўлинг!” мавзусида тадбир бўлиб ўтди. Учрашувни Ўзбекистон мусулмонлари идораси Тошкент вилояти вакиллиги бош имом-хатиби Жасурбек домла Раупов кириш сўзи …\nSentabr 8, 2021\tХушхабар: «ИСМАТ ОТА» МАСЖИДИГА ИЛК ҒИШТ ҚЎЙИЛДИda fikr bildirishni o'chirish\nСўнгги пайтларда бизнинг расмий сайтимиз ва ижтимоий тармоқлардаги каналларимизни кузатиб бораётган муҳтарам ўқувчиларимиз “Янги масжид очилди”, “Илк ғишт қўйилди” каби хушхабарларга тез-тез дуч келяпти. Бу барча мўмин-мусулмонларни қувонтиради, албатта. Бугун Тошкент вилояти Нурафшон шаҳридаги “Исмат ота” жоме масжидини қайта қуриш учун илк ғишт қўйиш маросими бўлиб ўтди. Тадбирда Тошкент вилояти …\nХушхабар: ҚОРИЛАРИМИЗ АЗҲАР ИЖОЗАСИНИ ОЛИШДИ\nSentabr 4, 2021\tХушхабар: ҚОРИЛАРИМИЗ АЗҲАР ИЖОЗАСИНИ ОЛИШДИda fikr bildirishni o'chirish\nЮртимизда диний-маърифий соҳада амалга оширилаётган ислоҳотлар ўз самарасини бермоқда. Динимизнинг асосий манбаи бўлган Каломуллоҳни ўрганиш, ўргатишга бўлган иштиёқ кун сайин юксалиб боряпти. Ўзбекистон мусулмонлари идораси ва Имом Бухорий номидаги Тошкент ислом институти ташаббуси билан жорий йил июль-август ойларида “Таҳфизул Қуръон” кафедрасининг малакали устозларидан иборат жамоа Миср давлатига сафар қилишди. Қорилар …\nХушхабар: “ДАРВЕШ БУВА” МАСЖИДИ ҚАЙТА ЧИРОЙ ОЧДИ\nSentabr 2, 2021\tХушхабар: “ДАРВЕШ БУВА” МАСЖИДИ ҚАЙТА ЧИРОЙ ОЧДИda fikr bildirishni o'chirish\nЮртимизнинг барча ҳудудларида Мустақиллик байрами шукуҳи давом этаётган айни кунларда Қибрай туманидаги “Дарвеш бува” масжидининг бир қисми қайта қурилиб, истиқлолимизнинг 30 йиллик тўйи муносабати билан фойдаланишга топширилди. Тадбирда Тошкент вилояти бош имом-хатиби ўринбосари Миродил домла Миржалилов иштирок этди. Қайта қурилган янги жоменинг бир қисмида айни пайтда минг киши эмин-эркин ибодат …\nМУКОФОТЛАР МУБОРАК БЎЛСИН!\nAvgust 28, 2021\tМУКОФОТЛАР МУБОРАК БЎЛСИН!da fikr bildirishni o'chirish\nИнсон қалбида мудом бир туйғу жўш уради: бу – она-Ватанга муҳаббат, муқаддас Ислом динига хизмат, киндик қони томган юртга садоқат, эл дарди билан яшаш. Бу фазилатларни фаолиятининг асосий мезони деб билган киши асло кам бўлмайди, ҳеч қачон рўшносиз қолмайди. Бунинг амалдаги исботига Мустақиллигимизнинг 30 йиллги муносабати билан шоҳид бўлиб турибмиз. …\nЖАННАТДА РАСУЛУЛЛОҲ БИЛАН БИРГА БЎЛИШНИ ХОҲЛАЙСИЗМИ? УНДА, МАРҲАМАТ, ЕТИМПАРВАР БЎЛИНГ!\nAvgust 25, 2021\tЖАННАТДА РАСУЛУЛЛОҲ БИЛАН БИРГА БЎЛИШНИ ХОҲЛАЙСИЗМИ? УНДА, МАРҲАМАТ, ЕТИМПАРВАР БЎЛИНГ!da fikr bildirishni o'chirish\nЕтимларнинг бошини силаш, уларга меҳр кўрсатиш, ғамхўрлик қилиш динимиз тарғиб этган амаллардан. Тақдир тақозосига кўра, ота-онасидан айрилган мурғак қалб эгаларига мурувват кўрсатишнинг, уларнинг ҳолидан хабар олишнинг савоби кўп, ажри бисёр. Ўзбекистон мусулмонлари идораси Тошкент вилояти вакиллиги жамоаси Бўка туманидаги имом-хатиблар, ҳомийлар билан биргаликда тумандаги Меҳрибонлик уйи тарбияланувчилари ҳолидан хабар олдик. …\nКЕЛАЖАККА ТИКИЛГАН БУЮК САРМОЯ\nAvgust 24, 2021\tКЕЛАЖАККА ТИКИЛГАН БУЮК САРМОЯda fikr bildirishni o'chirish\nИлмга эътибор, таълимга муҳаббат тараққиётнинг асосини ташкил этади. Айтиш мумкинки, бугун биз қандай юксак даражаларга, улуғ мақомларга эришган бўлсак, бунинг замирида, аввало, илмга, билимга, таълимга эътибор мужассам. Тарихдан маълумки, қайси юртдан қайси соҳа бўйича кўп олимлар етишиб чиққан бўлса, ўша халқнинг илмга муҳаббати зиёда бўлган. Мисол учун, юнонлар фалсафага муҳаббатли …\n«БУРГАЛИК» ҲАМ ОБОД БЎЛАДИ\nAvgust 23, 2021\t«БУРГАЛИК» ҲАМ ОБОД БЎЛАДИda fikr bildirishni o'chirish\nАллоҳ таолога чексиз ҳамду санолар бўлсин, бугун масжидларимиз ҳар жиҳатдан обод бўлиб боряпти. Жомеларнинг ички ва ташқи қиёфаси гўзаллашиб бориши баробарида бу маърифат масканларининг намозхонлар билан тўлиши киши баҳридилини очади, ибодатга бўлган иштиёқини кучайтиради. Бугун Ўрта Чирчиқ туманидаги “Бургалик” масжидига илк ғишт қўйиш тадбири бўлиб ўтди. Маросимда Тошкент вилояти бош …\nХушхабар: «Мўминжон ҳожи ота» масжидига илк ғишт қўйилди\nAvgust 23, 2021\tХушхабар: «Мўминжон ҳожи ота» масжидига илк ғишт қўйилдиda fikr bildirishni o'chirish\nКуни кеча мўмин-мусулмонлар қалбига қувонч улашган мужда – Бўка туманидаги “Оқсоқ ота” масжидининг фойдаланишга топширилгани ҳақида хабар берган эдик. Бугун бу қувонч, бу хайрли ишлар Зангиота туманига кўчиб ўтди, десак хато бўлмас. Мустақиллигимизнинг 30 йиллик байрами арафасида тумандаги “Мўминжон ҳожи ота” масжиди қайта қуриладиган бўлди. Шу муносабат билан жоменинг илк …\nЖами 105 саҳифадан 112345\t»\t102030...Оҳирги »


Шеърият олами султонлари!\nБугуннинг манзаралари 14 February 2018 18:14 487\nЎзЛиДеП Бекобод шаҳар Кенгаши “Келажак депутатлари” гуруҳи аъзолари билан ҳамкорликда 10-умумтаълим мактабида “Сўз мулкининг султони – А.Навоий ҳамда шоҳ ва шоир-Мирзо Бобур” мавзуида бадий тадбир ташкил этилди.\nТадбирни O’zLiDeP шаҳар Кенгаши “Аёллар қаноти” раҳбари Нилуфар Умарова ҳамда “Келажак депутатлари” гуруҳи аъзоси Вадим Канлар олиб боришди.\nУнда ўқувчилар иштирокида Алишер Навоий ҳамда Захириддин Муҳаммад Бобурнинг ғазаллари, рубоийлари, шеърлари, ҳикматли сўзларидан парчалар, ҳаёти ва ижодий асарларининг саҳна кўринишлари намойиш этилди.\nХалқ депутатлари Бекобод шаҳар Кенгашидаги\nO‘zLiDeP депуталик гуруҳининг ижрочи котиби


Жон Кеннеди: Суиқасд ва унинг оқибати\n2013 йил 22 ноябр куни АҚШ собиқ президенти Жон Кеннеди ўлдирилганига 50 йил бўлади. Президент Кеннеди Далласда 46 ëшида ўлдирилган эди.\nОзодлик радиоси тайёрлаган фотогаллереяда Кеннедининг ҳаëти¸ 1960 йил президентлик кампанияси¸ унинг ота-онаси, ака-ука ва опа-сингиллари¸ Кеннеди президентлиги¸ Далласдаги суиқасд ва унинг Вашингтондаги дафн маросими акс этган.\nЖон Кеннеди ҳаëти суратларда\n2013 йил 22 ноябр куни Жон Кеннеди ўлдирилганига 50 йил бўлади. У Далласда 46 ëшида ўлдирилган эди. Қуйидаги суратларда Кеннедининг ҳаëти¸ 1960 йил президентлик кампанияси¸ унинг ота-онаси ва ака-опалари¸ Кеннеди президентлиги¸ Далласдаги суиқасд ва унинг Вашингтондаги дафн маросими акс этган.\n1963 йил 22 ноябр куни президент Жон Кеннеди Далласда ўлдирилди. Эрталабдан ëмғир ëғди¸ аммо сал ўтмай қуëш чиқди ва президент ҳамда биринчи хоним Жаклин Кеннеди олдинига Техаснинг Форт Уорс шаҳрида¸ кейин Далласда катта оломон томонидан хурсандчилик билан қарши олинди. Бу суратларда орзу ва қувонч билан бошланган¸ аммо катта фожиалардан бирига айланган кун акс этган.\nДалласдаги бир кун: 1963 йил 22 ноябр\n1963 йил 22 ноябр куни президент Жон Кеннеди Далласда ўлдирилди. Эрталабдан ëмғир ëғди¸ аммо сал ўтмай қуëш чиқди ва президент ҳамда биринчи хоним Жаклин Кеннеди олдинига Техаснинг Форт Вортҳ шаҳрида¸ кейин Далласда катта оломон томонидан хурсандчилик билан қарши олинди. Бу суратларда орзу ва қувонч билан бошланган¸ аммо катта трагедиягалардан бирига айланган кун акс этган.


Жиззахда газ қувури портлади. Ёнғин 20 километр нарида кўринди\n13 ноябрь куни эрталаб соат 10 лар атрофида Жиззах вилоят марказидан 15 километр шимоли-шарқда жойлашган Самарқандқудуқ қишлоқ фуқаролар йиғини ҳудудидан ўтган газ қувури портлади. Ушбу хабарни расмий манбалар тасдиқлади.\nОзодликнинг Фавқулодда вазиятлар вазирлигидаги манбасига кўра, газ қувури портлаган эмас, ёрилган холос.\nИдораси Жиззах шаҳрида жойлашган “Марказгазтаъминот” вакилининг айтишича, қувур ёрилиши оқибатида ёнилғидан узилган маҳаллалар газ таъминотини тиклаш 13 ноябрь соат 17 га режалаштирилган.\nГаз қувури “портлагани" тўғрисидаги хабар етиб келгач, вилоят марказидаги Наврўз маҳалласида яшовчи тингловчимиз билан боғландик.\nУнинг айтишича, Наврўз маҳалласи воқеа юз берган жойдан қарийб 20 км узоқликда. Лекин шунга қарамай тингловчимиз 13 ноябрь эрталаб Самарқандқудуқ қишлоғи томонда жуда катта аланга чиққанини кўрган.\n- Уйимиз баландликда жойлашган. Шунинг учун аланга кўриниб турди. Нимадир портлагандай бўлди. Алангага кўзим тушган пайтда соат 10 лар эди, деди жиззахлик.\nБу киши билан савол-жавобимиз кундуз соат 2 да бошланган ва ўша пайтда, унинг айтишича, ёнғин тўхтаган эди.\n- Ҳозир аланга кўринмаяпти, деди жиззахлик.\nОзодликнинг Ўзбекистон Республикаси Фавқулодда вазиятлар вазирлигидаги манбасига кўра, воқеа 13 ноябрь, соат 10 да эмас, балки 2,5 – 3 соат олдин бошланган.\n- Эрталаб соат 7,30 атрофида Ғаллаорол – Янгиер – Тошкент магистрал газ қувурининг Жиззах тумани, Самарқандқудуқ қишлоқ фуқаролар йиғини ҳудудидан ўтувчи қисмида ёрилиш содир бўлган. Қувур ёрилганидан кейин ёнғин чиққан. Ўрта босимли қувур бўлган. Одамлар орасида қурбонлар бўлмаган, чунки воқеа содир бўлган жой атрофи - дала, аҳоли пункти эмас. Ёнғин кундуз соат 5 та кам 1 гача давом этди. Қувурнинг ёнғин чиққан жойидан икки томонидаги задвижкалар ёпиб қўйилди ва қувур ичидаги газ ёниб тугади, деди Озодликнинг Республикаси Фавқулодда вазиятлар вазирлигидаги манбаси.\nУнинг айтишича, истеъмолчиларни газ билан таъминлашда узилиш бўлмаган.\nАфтидан, вазирлик ўзининг Жиззахдаги бошқармасидан ёки идораси Жиззах шаҳрида жойлашган “Марказгазтаъминот”дан олган маълумотномада вазият тўлиқ акс этмаган.\nЧунки Озодликнинг “Марказгазтаъминот”даги манбасига кўра, газ қувуридаги авария туфайли “бир қатор маҳаллалар ҳамда Шимолий ГРЭСнинг газ таъминоти узилиб қолган”\nМанбанинг айтишича, газ таъминоти 13 ноябрь соат 17 да қайта тикланиши керак эди.\nЎзбекистон магистрал газ қувурларидаги сўнгги портлаш бундан қарийб 3 ой олдин – 24 августда маҳаллий вақт билан соат 21 лар атрофида “Янгиер-Тошкент” газ магистралинингТошкент вилояти, Юқоричирчиқ тумани, “Дўстлик” ширкат хўжалиги ҳудудидан ўтувчи қисмида содир бўлган эди.


«Тошкент» автовокзали реконструкция ишлари туфайли вақтинчалик Абу-Сахий бозори ҳудудига кўчирилди » Скачать музыку бесплатно новинки музыки 2016-2017\n«Тошкент» автовокзали реконструкция ишлари туфайли вақтинчалик Абу-Сахий бозори ҳудудига кўчирилди\nКомментариев: 0 Просмотров: 1 613 Дата: 25-03-2016, 06:25 Реконструкция ишлари олиб борилаётганлиги сабабли Тошкентнинг «Олмазор» метро бекати яқинида жойлашган «Тошкент» автовокзали ёпилган. Бу ҳақда Ўзбекистон автомобиль ва дарё транспорти агентлигининг норматив ҳужжатларни ишлаб чиқиш бўлими бошлиғи ўринбосари Тоҳир Жамолхўжаевга асосланган ҳолда «Даракчи.uz» хабар тарқатган. Манбанинг айтишича, айни вақтда автовокзал ёпиқ, лекин мазкур ҳолат у ерда бошланган реконструкция ишлари билан боғлиқ. Бино таъмирга муҳтожлиги сабабли капитал таъмирлаш ишлари олиб борилмоқда. Реконструкция муддати беш ой давом этиши режалаштирилган. Йўловчиларга қулайлик яратиш ва машиналар тўхтаб туриб қолмаслиги олдини олиш мақсадида вокзал вақтинчалик Абу Сахий бозори ёнидаги ҳудудга кўчирилган. Шу билан бирга, йўл ҳақи аввалги ҳолатида қолади. Бироз аввалроқ, «Тошкент» (Шимолий) вокзали ҳудудида демонтаж ишлари бошлангани ҳақида хабар берилганди. Манба: Kun.uz - деб хабар бермоқда Carzone.uz нашри.


Газета СБХ / 2015 год / № 5 / Янги қонун\n2014 йил 4 декабрдан кучга кирган «Жисмоний ва юридик шахсларнинг мурожаатлари тўғрисида»ги Ўзбекистон Республикаси Қонуни фуқароларнинг давлат органларига мурожаат этиши тартибини янада такомиллаштирди. Шу билан бирга, мазкур қонун билан юридик шахсларнинг ҳам мурожаатларини кўриб чиқиш билан боғлиқ ижтимоий муносабатлар ҳуқуқий тартибга солинди.\nЭндиликда жисмоний ва юридик шахслар белгиланган тартибда ахборот-коммуникация технологияларидан фойдаланган ҳолда тегишли идора ёки мансабдор шахсларга мурожаат қилиши мумкин. Бундай мурожаат электрон рақамли имзо билан тасдиқланган ва электрон ҳужжатнинг уни идентификация қилиш имкониятини берадиган бошқа реквизитларига эга бўлган электрон ҳужжат шаклида бўлиши керак.\nЎзбекистон Республикаси Ягона интерактив давлат хизматлари портали (my.gov.uz) фуқаролар ва юридик шахсларнинг мурожаатларини тезкорлик билан қабул қилиш ва тегишли органларга етказишда муҳим воситага айланди. 2013 йил 1 июлда ишга туширилган Ягона интерактив давлат хизматлари портали фаолияти такомиллашиб, ҳозирги кунда унда аҳоли учун зарур давлат интерактив хизматлари жорий этилди, керакли маълумотлар эълон қилинди.\nЯгона портал орқали турмуш тарзининг 20 дан ортиқ турли жабҳаларини қамраб олувчи 230 дан ортиқ интерактив хизмат кўрсатилмоқда. Порталга 500 дан зиёд давлат ва хўжалик бошқаруви органлари, уларнинг худудий бўлинмалари, жойлардаги маҳаллий давлат ҳокимияти органлари, жумладан, вилоят, шаҳар ва туман ҳокимликлари уланган. Тизим орқали ўтган давр мобайнида фуқаролар, тадбиркорлар ва юридик шахслардан 110 мингдан ортиқ электрон мурожаат юборилган.\nЯгона портал орқали юборилган мурожаатларнинг таҳлили шуни кўрсатадики, мурожаатларнинг аксарият қисми давлат ва хўжалик бошқаруви органлари фаолияти, коммунал хизматлар билан боғлиқ.\nШуни айтиш жоизки, интерактив давлат хизматларидан эркин фойдаланишнинг ягона нуқтасига айланган Ягона портал интернет тармоғида Ўзбекистон Республикасининг Ҳукумат портали доирасида, жумладан, «бир дарча» режимида фаолият кўрсатади.\nПорталдан фойдаланиш эркин бўлиб, ҳар бир фойдаланувчи ўз «шахсий кабинети» орқали Ягона порталдаги хизматлардан фойдаланиши мумкин. Бунинг учун фойдаланувчи дастлаб Ягона порталда рўйхатдан (идентификациядан) ўтиши лозим. Ҳозирги кунда Ягона порталда рўйхатдан ўтишнинг қуйидаги тўртта усули жорий этилган: ID.UZ ягона идентификация тизими орқали, порталдаги логин орқали, электрон рақамли имзо (ЭРИ) орқали ҳамда UzCard тизими орқали. Ушбу усуллардан бири орқали рўйхатдан ўтган фойдаланувчи «шахсий кабинети»дан эркин фойдаланиши мумкин.\nРўйхатдан ўтган фойдаланувчи ўз «шахсий кабинети»га киргач, у орқали мурожаатларини Ягона порталга уланган барча ташкилотларга, шунингдек, Вазирлар Маҳкамасига юбориши мумкин. Мурожаат бир вақтнинг ўзида бешта давлат органига юборилиши мумкин.\nЯгона портал орқали йўлланган мурожаатни кўриб чиқиш муддати ва тартиби ёзма мурожаатлар учун белгиланган тартибда ва муддатларда амалга оширилади. Мурожаатни қабул қилган давлат ташкилоти мажбурий тартибда фойдаланувчига унинг мурожаатини қабул қилганини СМС-хабарнома орқали ёки бошқа қулай усулда маълум қилади.\nДавлат органлари раҳбарлари ва Вазирлар Маҳкамасининг таркибий бўлинмалари Ягона портал орқали кўрсатиладиган интерактив давлат хизматлари кўрсатишнинг асоссиз рад этилгани ва хизматлар сифатсиз кўрсатилгани учун жавоб беради. Фойдаланувчи эса нотўғри маълумотлар берганлиги, уйдирма ва ҳақоратлар бўлган мурожаатлар узатганлиги учун қонун ҳужжатларида белгиланган тартибда жавоб беради.\nПрезидентимиз Ислом Каримов 2014 йилда мамлакатимизни ижтимоий-иқтисодий ривожлантириш якунлари ва 2015 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамаси мажлисидаги маърузасида таъкидлаганидек, интернетдан фойдаланувчилар сони йил сайин кўпайиб бормоқда. Бугунги кунда улар 10 миллион 200 минг кишидан ошди ёки мамлакатимиз аҳолисининг учдан бир қисмини ташкил этмоқда. Мамлакатимизда интернетнинг ўтказувчанлик даражаси 4 баробар оширилди, интернетга уланиш тезлиги 1,5 марта ортди. Шу билан бирга, ундан фойдаланиш нархи 2013 йилга нисбатан 11,6 фоизга камайди.\nШуни ҳам айтиш керакки, Ягона портал орқали фуқароларга Ўзбекистон Республикаси Бош вазирига мурожаат юбориш ва давлат органлари раҳбарлари қабулига онлайн тарзда ёзилиш каби оммабоп интерактив хизматлар ҳам кўрсатилмоқда.\nИнтернетдан фойдаланиш имконияти бўлмаган фуқаролар учун Ягона порталнинг маълумотлар маркази (Call-center) фаолият юритмоқда. Унинг «1060» қисқа рақами орқали ҳар биримиз ўзимизни қийнаётган масала, муаммо ёки қизиқтираётган саволга жавоб ахтаришимиз мумкин. Ушбу марказ операторлари ўтган даврда аҳолидан 8 мингдан зиёд мурожаатни қабул қилган. Уларнинг барчаси тегишли тартибда кўриб чиқилган.\nХулоса қилиб айтганда, Ягона интерактив давлат хизматлари портали орқали электрон тарзда мурожаат йўллаш нафақат осон ва қулай, балки ишончли ҳамдир. Бу, ўз навбатида, «электрон ҳукумат»ни янада ривожлантириш ва давлат бошқарувига замонавий ахборот технологияларини жорий этишни кенгайтиришда муҳим ўрин тутмоқда.\n2020-04-14 10:54:51, Гость_:


Наманган вилоятида «Ким эдигу ким бўлдик, эртага қандай юксак марраларни эгаллашимиз керак?” шиори остида тадбирлар ўтказилмоқда\n16:43 / 21.04.2016\nНаманган вилоятида «Ким эдигу ким бўлдик, эртага қандай юксак марраларни эгаллашимиз керак?” шиори остида ўтказилаётган тарғибот тадбирлари бугун ҳам кўтаринки кайфиятда давом этмоқда.\nНаманган шаҳри, Косонсой, Тўрақўрғон, Уйчи ва Наманган туманларида бўлиб ўтаётган тадбирлардаги байрамона руҳ ҳар бир ёшнинг қалбига кўчган.\nТарғибот тадбирлари Тўрақўрон туманидаги 22-ўрта мактабда ҳамда Наманган туманидаги 36-ўрта мактабларида давом эттирилди. Унда шоирлар, ёзувчи ва санъат аҳли иштирок этди. Бунга мисол қилиб, шоилар - Зиёвиддин Мансуров, Чоршам Рўзиев, Иброҳим Маҳкамов эл суйган «Элдидо» гуруҳи хонандалари, актёр ва кинорежиссиёр Фарход Худайбердиев ва хонандалар Бахром Назаров, Шароф Муқимовларни келтириш мумкин.\n"Биз санъаткорлар чинакам бахтли санъаткорлармиз, десам, муболаға бўлмайди. Чунки биз озод ва обод, эркин ва фаровон юртда яшамоқдамиз. Ким қайси соҳада меҳнат қилишни истаса, барча шарт-шароитлар муҳайё. Бугунги ўтказилаётган “Ким эдигу, ким бўлдик, эртага қандай юксак марраларни эгаллашимиз керак?” мавзуидаги тарғибот тадбирларида мухлисларимиз билан яқиндан кўришиб, дийдорлашиш бизга, албатта, куч бағишлайди", дейди хонанда Шароф Муқимов.\n«Ким эдигу ким бўлдик, эртага қандай юксак марраларни эгаллаашимиз керак?” шиори остида ўтказилаётган тарғибот тадбирлари вилоятнинг бошқа туманларида ҳам давом этмоқда.


Сайрам-Угам миллий паркида бир қанча туризм йўналишлари ривожлантирилади | Қозоғистон янгиликлари: Сўнгги хабарлар «Kazakh TV» каналида | Kazakh TV\nЕттита табиат зонаси, бир ярим минг турдаги ўсимлик, кўп сонли ноёб ва «Қизил китоб»га киритилган жониворлар. Қор босган юксак тоғлар, серсув дарёлар, шаршаралар, муздай совуқ ва мусаффо сувли тоғ кўллари. Буларнинг ҳаммаси Сайрам-Угам давлат қўриқхнаси жойлашган Жанубий Қозоғистонда мавжуд. Бетакрор ландшафт ҳар йили жаҳоннинг турли мамлакатларидан минглаб туристларни ўзига жалб этади.\n«Ҳар йили туристлар билан бирга ишлаймиз. Қўриқхона ҳудудида 12 та пост, олти кўл ва 11 та туристик йўналиш бор. Туризм бўлимида 6 нафар ходим ишлайди, заруратга кўра, хорижий тилларни биладиган мутахассисларни жалб этамиз. Аммо кўпинча туристлар ўз таржимонлари билан бирга келади. Жорий йилда пандемия туфайли туристлар кам бўлди. Одатда бизга Қозоғистоннинг турли минтақалари, Германия, Франция, Россия каби давлатлардан саёҳатчилар ташриф буюради», дейди экскурсовод Ахат Тастанбеков.\nМиллий парк ҳудуди уч қисмга бўлинган. Меҳмонлар учун чиройли ёғоч уйчалар қурилган. Ошхона, бассейнлар, спорт майдончалари ва ҳаммомлар ишлаб турибди. Қўриқхона қисмига кириш чекланган. Унда фақат махсус туристик сўқмоқлар орқали ҳаракатланиш мумкин.\nҚўриқхона ҳудуди тарихий қийматга эга. Бу ерда қоятош расмлари - петроглифлар, қадимий ибодатхоналар, турли тарихий даврларга оид қўрғон ва мозорлар топилган. Уларнинг барчаси археологлар томонидан чуқур ўрганилиши лозим.\nтуризмҚозоғистонҚизил китобСайрам-Угам миллий парки


Андижонлик аёл 3 ёшли ўғли билан ўзига мос иш топа олмагач, боласини бўғиб ўлдирди / Ўзбекистон янгиликлари, энг сўнгги хабарлар\nАндижонлик аёл 3 ёшли ўғли билан ўзига мос иш топа олмагач, боласини бўғиб ўлдирди\n04 апрел 2018, 10:54 5168 кўрилди\n2 апрель куни Қўқон шаҳридаги Қўқон–Тошкент автобекати яқинидаги автокемпинг устахонасидан ўғил боланинг жасади топилган, деб хабар беради «Дарё». Фарғона вилояти прокуратурасидан олинган маълумотга кўра, у 2015 йил 4 ноябрда туғилган Фирдавсбек Иброҳимжонов Иқболжон ўғли бўлган.\nАниқланишича, у ўз онаси 1995 йил 3 сентябрда туғилган, Андижон вилояти Қўрғотепа тумани Маъмуробод қишлоғи Намуна кўчаси 18-уйда истиқомат қилувчи Саидахон Тиллаволдиева Муроджон қизи томонидан бўғиб ўлдирилган. Олиб борилган тезкор тергов-қидирув ишлари натижасида қотил она Тошкент шаҳрида қўлга олинган.\nВоқеа тафсилотига кўра, Саидахон Тиллаволдиева турмушидан ажрашиб, ота уйида яшай бошлаган. Жорий йилнинг 23 март куни эса оилавий низо туфайли 3 ёшли ўғли билан ота уйини тарк этиб, вақтинча ишлаш мақсадида Тошкент шаҳрига боради. Лекин фарзанди билан ўзига мос иш топа олмайди. 2 апрель куни у фарзанди Фирдавсни вақтинча қараб туриши учун таниши Ж.Уга қолдириш мақсадида Тошкентдан Учкўприк туманига келади. Таниши Ж.Уни топа олмагач, йўналишли автобусда Қўқон шаҳрига келиб, Қўқон–Тошкент автобекати ҳудудида ўғлини бўғиб ўлдиради ва ишлаш мақсадида яна Тошкент шаҳрига қайтади.\nҲозирда воқеа юзасидан тергов ҳаракатлари олиб борилмоқда.\nСамарқандда аёл икки ёш қизини пичоқлаб ўлдирди, сўнг ўзига ҳам пичоқ урди\nБир она ҳикояси: фарзандни мактабга жойлаш шунчалик қийинми?\nАндижонда ўзи ва икки боласини каналга ташлаган аёл тирик қолди, фарзандлари воқеа жойида ҳалок бўлди\nПискентда марказий касалхонага чақалоқ ташлаб кетилди


Визиткага жойланган микрокомпьютер тақдим этилди! - Terabayt.Uz\nВизиткага жойланган микрокомпьютер тақдим этилди!\nБиз аввалги хабарларимизда катталиги муштдай ҳам чиқмайдиган компьютер, дунёдаги энг митти ўйин ноутбуки, энг митти ноутбук-планшет кабилар ҳақида маълумотлар берганмиз. Лекин навбатдаги ишланма янада ўзгача: ташриф қоғозига жойланган компьютерни тасаввур қила оласизми?\nЎҚИНГ: Энди ҳар қандай смартфонни атиги 150 доллар эвазига ноутбукка айлантириш мумкин! (+видео)\nЖорж Хиллиард исмли муҳандис бир парча қоғозни Linux бошқаруви остида ишловчи тўлақонли компьютерга айлантирди. Бу визиткани ташқи хотира сақлагичи – флешка ўрнида ишлатиш мумкин.\nLinux тизимли визитка-компьютернинг қуввати Raspberry Pi ёки Orange Pi кабиларга етар-етмас даражада. Чунки унга минимал миқдордаги, фақат энг зарур радиокомпонентлар ва микросхемалар ўрнатилган, холос. Бироқ, яратувчисининг таъкидлашича, бу схема концепциясини ўзгартириб, унинг самарадорлигини бироз кўтариш мумкин.\nЎҚИНГ: Бу қизиқ: Одамлар ишонмаган 7 та буюк ихтиро ҳақида\nКарточка-компьютерга атиги 8 мегабайт ҳажмли хотира жойланган, айни шу бўлимга кичкинароқ дастурларни ўрнатиш мумкин. Визиткага олдиндан ўрнатилган Linux версиясини юклаш учун уни USB орқали компьютерга улаш кифоя. Жорж Хиллиарднинг сўзларига кўра, унинг хотирасига иккита Python матн интерпретатори киритилган.\nУшбу митти гаджетни флешка сифатида ишлатиш мумкин, аммо 8 мегабайтгина жойга нима ҳам сиғарди... Лекин ишлаб чиқувчи уни жуда арзон – 2,88 долларга баҳолаган.\nЎҚИНГ: Битта уй нархида компьютер сотувга чиқди, оласизми?\n#Linux #компьютер #янги технологиялар


ДХХ қимматбаҳо металл ўғриларини қўлга олди — Sof.uz\nДХХ қимматбаҳо металл ўғриларини қўлга олди\n6.03 11:42 148 Ўзбекистон\nДХХнинг Тошкент вилояти бошқармаси ходимлари ва бошқа ҳуқуқни муҳофаза қилувчи органлар ҳамкорлигида тезкор тадбир ўтказилди. Унда қимматбаҳо металл ўғрилари қўлга олинган.\nОлмалиқлик Х.Ф «Олмалиқ КМК» АЖнинг бир гуруҳ ишчилари билан жиноий тил бириктирган. У «Олтин ва кумушни афинажлаш цехи»нинг кийим алмаштириш хонасига қимматбаҳо металл – саноат қумларини яшириб қўйгани фош бўлган.\nҲуқуқни муҳофаза қилувчи органлар ходимлари томонидан ушбу ячейканинг пастки қисмида перчаткада жойлаштирилган умумий оғирлиги 4 кг. 435 гр. саноат маҳсулоти – шлам процессуал тарзда расмийлаштириб олинган. Лаборатория таҳлили натижаларига кўра, ушбу саноат қумлари таркибида умумий нархи 117,5 млн. сўмлик 160.5 гр. қимматбаҳо металллар мавжудлиги аниқланган.\nФуқаро Х.Ф Чирчиқ шаҳрида «Олмалиқ КМК» АЖнинг қўриқлаш хизматига бўлиб ўтаётган қабулга қатнашиш учун келган вақтида қўлга олинган. Мазкур ҳолат юзасидан Жиноят кодексининг тегишли моддалари билан жиноий иш қўзғатилган.


Ҳомиладорлик календари | DNK.UZ | Гинекология\nҲомиладорлик – аёл учун узоқ кутилган ва бахтли ҳолатдир. Ҳомиладорлик календари орқали аёл ўз организмида кечаётган жараёнлар ҳақида тўлиқ маълумот олса бўлади. Бундан ташқари ҳомиладорликнинг даврларида эмбрионда кечаётган ўзгаришлар ҳақида ҳам билиб олиш имконияти бор.\nҲомиладорлик календари – туғилажак фарзанднинг қанчалик даражада шакллангани, шу даврдаги ҳолати ҳақида маълумот берувчи энг қулай ва самарали усулдир. Айнан шу тақвим асосида эмрионнинг УТТ (УЗИ) текшируви қачон ўтказилиши ва қачон туғиш куни бўлишини аниқлаб олиш мумкин.\nТақвим ҳомиладорлик даврларини ҳафталарга бўлиб кўрсатади. Бунинг учун ҳайз циклининг тугаш вақтини билиш кифоя. Қуйида у ҳақида батафсил тўхталамиз.\nДоктор ҳузурига одатдагидан кўпроқ қатнайсиз, у йўлдошнинг ҳолатини ўрганади. Сиз, оилангиз ва шифокор кутишдан бошқа иш қилмайсизлар. Туғруқхонага олиб кетиладиган сумкангиз шай турибди, сиз туғишга тайёргарлик кўраверасиз, яхши адабиётларни ўқийсиз…\nГўдагингиз қорин ичида «етилмоқда», унинг барча органлари бор, ҳаммаси ишлаб турибди. Ҳадемай у тос соҳасига тушишни бошлайди ва ниҳоят онанинг нафас олиши осонлашади. Ўттиз бешинчи ҳафта – она тўлиқ жанговор…\nҲозир сиз ҳомиладорликнинг еттинчи ойи ўртасида турибсиз. 28 ҳафта – бу энди учинчи триместр дегани. Туғруққача унчалик кўп вақт қолгани йўқ, лекин унга тайёргарлик ҳам кўриш керак. Баъзида сезиладиган лоҳаслик…\nҲомиладорликнинг 37 ҳафтаси – тўлиқ тайёргарликнинг яна бир ҳафтаси! Агар бу сизнинг биринчи ҳомиладорлигингиз бўлса, у ҳолда сиз қирқинчи ҳафтагача бориб, кейин режадагидек туғсангиз керак. Агар болаларингиз бўлса ёки қорнингизда…\nОнанинг қадам ташлаши тобора оғирлашиб боради: бу ҳомиладорликнинг 32 ҳафтаси аломатларидан. Қорин ичидаги болакай борган сайин сезиларли бўлиб, фаоллашиб боради. Туғруқ кунларига саноқли вақт қолган. Она аёллар маслаҳатхонасига икки ҳафтада…\nҲомиладорликнинг 30 ҳафтаси – бу кўп нарсани англатади. Биринчидан, она қорнидаги бола – муайян кўникма ва реакцияларга эга бўлган, амалда шаклланиб қолган одамча ҳисобланади. Иккинчидан, декретга чиқиш вақти келган. Учинчидан,…\nҲаммаси жойида. Ҳомиладорликнинг 33 ҳафтаси келди. Онадаги камқонлик ўтиб кетди, болакай яна бир сантиметрга ўсган. Қорин ичи унга тобора торайиб бормоқда. Кичкинтой тушлар кўра бошлаган. Эҳтимол, ўттиз учинчи ҳафтада она…\nДекрет таътилига чиқишдан олдинги охирги ҳафта – ҳомиладорликнинг 29 ҳафтаси етиб келди. Баъзи бахтли аёллар аллақачон декретга чиқиб бўлишган, ва ниҳоят улар бутун диққат-эътиборларини тўлиғича ҳомиладорликнинг якуний босқичига қарата оладилар.…


Термиз шаҳрида 16 ёшли қизнинг номусига тегилган, аммо орадан 14 ой ўтган бўлса-да, шаҳар ИИБ ҳолат юзасидан жиноят иши очгани йўқ.\nСурхондарё вилояти Термиз шаҳрида Б.Э. исмли шахс 2020 йилнинг январ ойида мактаб ўқувчиси бўлган 16 ёшли вояга етмаган қизнинг ожизлигидан фойдаланиб, номусига теккан. Бир ой ўтиб, бу воқеани интернетга овоза қилиш билан қўрқитиб, қизни такроран зўрлаган.\nСенатор Фарҳод Боқиев Сенат расмий сайтидаги чиқишида шу ҳақда маълум қилди. Унинг сўзларига кўра, жабрланувчининг ота-онаси Термиз шаҳар ИИО ФМБга ариза билан бир неча марта мурожаат қилганига қарамай, Б.Э.га нисбатан қарийб 14 ойдан бери жиноят иши қўзғатилмай келинмоқда – масъуллар юзаки ўрганишлар билан чекланган ва ишни бости-бости қилиб келган.\nҚизнинг яқинлари Термиз шаҳар ИИО ФМБда Б.Э.нинг дўстлари ишлаши сабабли иш бости-бости қилиб келинаётганини айтган. Бу органдан умидини узган ота-она «сўнгги чора сифатида» Сенатга мурожаат қилган. Сенат ҳолат холисона ўрганилиши ва якунда қонуний қарор қабул қилинишини назоратга олган.\n10 апрел куни Ички ишлар вазирлиги баёнот бериб, Термиз шаҳар ИИБ ходимларининг хизмат мавқейини суиистеъмол қилаётганликлари тўғрисида сенатор билдирган маълумотларни ўрганиш бўйича вазирлик ишчи гуруҳи томонидан хизмат текшируви бошланганини маълум қилди.\nИИБ номусга тегиш жиноятини бости-бости қилиши биринчи марта эмас\nАввалроқ ҳам шунга ўхшаш номусга тегиш ҳолатлари юз берган ва ички ишлар органлари ходимлари жиноятларни яширишга уринишган.


14та туман ва шаҳарда электр энергияси сотадиган хусусий компаниялар очилади\nЎзбекистон 22:39 / 23.06.2022 13185\nПрезидент Шавкат Мирзиёев 23 июн куни электр энергетикаси корхоналари фаолиятини трансформация қилиш масалалари бўйича йиғилиш ўтказди.\nРасмий релизга кўра, айни пайтда 7 миллион истеъмолчи Электр энергиясини назорат қилиш ва ҳисобга олишнинг автоматлаштирилган тизимига уланиб, аҳолидан тўлов ундириш 100 фоиз таъминланмоқда. Генерация соҳасида жами 7 миллиард долларлик 19 та қуёш, шамол ва иссиқлик электр станциялари қуриш бўйича лойиҳаларга хорижий инвесторлар жалб қилинган.\nХусусий генерация корхоналари уланиши учун тенг шароит яратиш мақсадида “Ўзбекистон миллий электр тармоқлари” АЖнинг электр энергиясини ягона харид қилиш ва магистрал тармоқларни бошқариш ваколатларини ажратиш таклифи билдирилди.\nБунда, ягона харид қилувчи компания барча электр станцияларидан электр энергиясини шартнома асосида сотиб олиб, йирик корхона ва ҳудудий электр тармоқлари корхоналарига сотади. Магистрал тармоқ оператори эса электр энергиясини етказиб бериш, йўқотишларни камайтириш ва энерготизимни техник бошқариш билан шуғулланади.\nШунингдек, тармоқ раҳбарларига трансформация жараёнини жадаллаштириш, корхоналарни молиявий соғломлаштириш ва тўғридан тўғри инвестициялар жалб қила оладиган компанияларга айлантириш кераклиги таъкидланди.\nСоҳа корхоналарининг операцион харажатларини оптималлаштириш, электр узатиш тармоқларини янгилаш бўйича ҳам топшириқлар берилди.\nЭслатиб ўтамиз, шу йил апрел ойида энергетика бўйича президент фармони имзоланган эди. Фармонда, тажриба тариқасида дастлаб 14та шаҳар ва туманда табиий газ ва электр энергиясини улгуржи харид қилиш ва сотиш функцияси хусусий операторга бериш кўзда тутилган. Бугунги йиғилишда эса танланган ҳудудларда ҲЭТК ҳам хусусий компанияларга параллел равишда аҳолига электр сотишда давом этиши айтилди.\nАпрел ойидаги фармонга кўра, хусусий компаниялар электр ва газни аҳоли учун ҳукумат белгилаган тарифлардан оширмаган ҳолда сотади.\nКуни кеча Шавкат Мирзиёев табиий газни марказлашган тартибда харид қилиш ва сотиш функциясини бажарувчи “UzGasTrade” АЖни ташкил этиш тўғрисида қарор имзолади.\nҲукумат 2026 йилдан бошлаб электр энергияси, табиий ва суюлтирилган газнинг улгуржи бозорига ўтишни мўлжалламоқда. Режага кўра, ўша вақтдан бошлаб ижтимоий ҳимоя кафолатларини белгилаган ҳолда энергия нархлари “қўйиб юборилади”, яъни электр энергияси, табиий ва суюлтирилган газ нархлари эркин бозор шароитида шаклланади.\nБозор нархлари соҳага инвестициялар оқимини кўпайтириши, шу орқали тақчиллик муаммоси (оддийроқ айтганда, газ ва "свет" ўчишлари) ҳал этилиши мўлжал қилинган.\n23:58 / 02.07.2022 2465\n23:58 / 02.07.2022 3399\n23:50 / 02.07.2022 4829


Америкаликлар нимадан кўпроқ қўрқиши аниқланди\nАмерика социологлари АҚШ фуқаролари нималардан қўрқишини аниқлаш мақсадида ижтимоий сўров ўтказди. Тадқиқот натижалари Chapman University сайтида эълон қилинди.\nТадқиқотда турли штатларда истиқомат қилувчи вояга етган 1207 киши қатнашган. Уларнинг ҳар бирига 80 та "энг қўрқинчли ҳолат"лардан энг қўрқинчлиларини танлаш вазифаси топширилди.\nМаълум бўлишича, америкаликларни коррупция ва соғлиқни сақлаш тизимини ислоҳ қилиш эҳтимоли энг кўп хавотирга солади. Бу иккиси 74 ва 55 фоиз сўралганларни хавотирга солиши аниқланган. Океанлар, кўллар ва дарёларнинг ифлосланиши (53 фоиз) ҳам жиддий ташвиш уйғотади. Ичимлик сувдан заҳарланишдан 50 фоиз сўралганлар қўрқади.\nАмерикаликларнинг ярми пулсиз қолишдан қўрқса, ярмидан сал камроғи тиббий хизматларнинг нархи юқори бўлишидан хавотирланишади. Янги жаҳон уруши ва иқлимнинг ҳалокатли ўзгариши ҳам сўралганларнинг 48 фоизини ташвишлантиради. Шунча одам КХДР ядро дастурини қўрқинчли деб ҳисоблайди. Энг қўрқинчли ўнликни ҳавонинг жуда ҳам ифлосланиб кетиши якунлаб беради.\nРейтингнинг сўнгги ўринларини зомби, арвоҳлар ва ҳайвонлар эгаллаган. Тирик арвоҳларнинг хуружи атиги 5,4 фоиз америкаликни қўрқитса, руҳлардан 4,3 фоиз кишилар ташвишга тушади. Сўралганларнинг 3,7 фоизи ҳайвонларни кўриш билан ташвишга туша бошлайди.


"Реал" ҳам Дембеле учун курашга киришадиган бўлди\n5 август, 2017, 08:14\nМадриднинг “Реал” клуби Дортмунднинг “Боруссия” жамоаси ҳужумчиси Усмон Дембелега қизиқиш билдирмоқда.\nХабарларга қараганда, мадридликлар уни Килиан Мбаппе қўлга киритилмаган тақдирда, жамоага таклиф этишмоқда. “Монако” Мбаппе учун 200 млн евро сўрамоқда. Дембеленинг нарҳи эса ундан икки баробар арзондир.\n“Дембеле иши” бўйича “Реал”нинг собиқ футболчиси ва ҳозирда спорт директори лавозимида фаолият олиб бораётган Предраг Миятович шуғилланмоқда. Зеро, унинг франциялик футболчи билан алоқалари жуда ҳам яхшидир.


Невилл: «Нега Погба пенальти тепиш ҳуқуқини Рэшфорддан олиб қўйди?»\nСешанба, 20 Август\n«Манчестер Юнайтед»нинг собиқ сардори Гари Невилл жамоа яримҳимоячиси Поль Погбанинг АПЛ 2-туридаги «Вулверҳэмптон» билан ўйиндаги ҳаракатларини қоралади. Франциялик юлдуз кечаги баҳсда пенальти тепиш ҳуқуқини Маркус Рэшфорддан олиб, хатога йўл қўйган, натижада 1:1 ҳисоби ўзгармай қолганди.\n«Нега Погба пенальти тепиш ҳуқуқини Рэшфорддан олиб қўйди? Бунақа ҳолатларни ёқтирмайман. Албатта, улар майдонда пенальтини ким тепиши масаласида келишиб олишди, лекин мен бунақасини қабул қила олмайман.\nЖамоада икки нафар пенальтист бўлиши кераклигини тушунаман, лекин улардан бири асосий, иккинчиси алмашиб тепувчи бўлиши лозим.\nПогба охирги 12 ой ичида 4 марта пенальтида хато қилди. Шубҳасиз, унинг ўзига ишончи юқори ва бундан кейин ҳам пенальти тепишда давом этади. Лекин ўтган ҳафта 11 метрлик нуқтадан тўп киритган йигит бугун ҳам зарбани ўзи ижро этиши керак эди. Рэшфорд ўтган ҳафта адашмаганди», – дея «Челси»га қарши ўйинни назарда тутиб гапирди Невилл.\nЛэмпард: «Олдинга силжиш учун трансферлар керак»\nСаутгейт «Манчестер Юнайтед»ни бошқариши мумкин\nАнглия Кубоги. «Челси» сафарда «Ҳалл Сити»ни мағлуб этиб, 1/8 финалга чиқди


“Jahon adabiyoti” jurnali | Milliy g`oya va mafkura ilmiy-amaliy markazi\n“Жаҳон адабиёти” журнали таҳририятининг фаолияти\n“Жаҳон адабиёти” журнали таҳририяти муаллиф-таржимонлардан келаётган қўлёзма асарларни саралаш, таҳрир қилиш, нашрга тайёрлаш каби функционал вазифаларини бажарди.\n“Жаҳон адабиёти” журналининг 2016 йил сентябрь сонида қуйидаги асарлар эълон қилинди:\n“Буюк давлат арбоби” сарлавҳаси остида Ўзбекистон Биринчи Президенти Ислом Каримов вафоти муносабати билан хорижлик таниқли давлат ва жамоат арбобларининг хотиралари, эътирофлари берилди.\n“Муҳаррир минбари” рукнида бош муҳаррир Ш.Ризаевнинг “Эл-юртини ўйлаган инсон” сарлавҳали мақоласи эълон қилинди. Мақолада Ислом Каримов феноменининг Ўзбекистон ва ўзбек халқи ҳаётидаги катта ўрни юзасидан фикр-мулоҳаза юритилган.\n“Навоий сабоқлари” рукнида ҳазрат Алишер Навоийнинг “Сенсиз” радифли ғазали насрий баёни ва шарҳи билан берилди. Шунингдек, ғазалнинг рус ва инглиз тилларига В.Рождественский, А.Обид таржимаси ҳам ўрин олган.\n“Нобель совриндорлари” рукнида таниқли инглиз адиби Б.Шоунинг “Қалблар парчаланадиган хонадон” пьесасининг дастлабки қисми берилди. Асарни рус тилидан М.Хайруллаев таржима қилган.\n“Наср” рукнида таниқли тожик адиби А.Абдужабборовнинг “Сўнгги қор” қиссаси (Рус тилидан А.Файзулла таржимаси) берилди.\n“Наср” рукнида атоқли бурят адиби И.Калашниковнинг “Қаттол аср” тарихий романи (Рус тилидан М.Йўлдошев таржимаси) берилди.\n“Эпос – тафаккур дурдонаси” рукнида таниқли латиш шоири А.Пумпурнинг “Лачплесис – латиш халқ қаҳрамони” эпосининг давоми эълон қилинди. Асарни рус тилидан М.Қўшмоқов ва К.Жўраев таржима қилган.\n“Драма” рукнида Ўзбекистон халқ ёзувчиси Муҳаммад Алининг “Навоий ва Бойқаро” тарихий драмасининг дастлабки қисми берилди.\nСентябрь ойида Арманистон Республикасида мустақиллик байрами нишонланиши муносабати билан “Глобус” рукнида арман адабиёти ва санъати манзаралари ҳақидаги мақолалар берилди.\n“Шеърият минтақалари” рукнида арман шеъриятидан намуналар эълон қилинди.\n“Адабий саёҳат” рукнида таниқли арман адиби Г.Матевосяннинг “Бегона” қиссаси берилди. Асарни ўзбек тилига русчадан О.Отахон таржима қилган.\n“Жаҳон маданияти ва санъати” рукнида арман режиссёри Армен Жигарханян ва хитой адибаси Жанг Айлин ҳақидаги мақолалар эълон қилинган.\n“Муқовамизда” рукнида арман рассоми фаолияти ҳақида сўз юритилган.\n“Тақвим” рукнида сентябрь ойида таваллуд топган таниқли адиблар, санъат намояндалари ҳақидаги мухтасар маълумотлар берилган.\n“Резюме” рукнида журналнинг русча ва инглизча қисқача мазмуни билан таништирилган.\nЖурналнинг ҳажми 20 босма тобоқ (208 саҳифа).


МЕДАЛЬ - “Китоб дунёси” газетаси сайти\n1194 марта кўрилган.\nМен — дарахт кесувчиман. Исмимни айтишнинг зарурияти йўқ. Мен туғилган ва тез орада ҳаётдан кўз юмадиган кулба ўрмон четида жойлашган. Айтишларича, ўрмон бутун қуруқликни ўраб турган ва меники сингари кулбалар сузиб юрадиган денгизгача бориб етармиш. Бунинг қанчалик ростлигини билмайман. Чунки ўз кўзим билан кўрмаганман. Мен, ҳатто ўрмоннинг нариги томонини ҳам кўрмаганман. Болалигимизда акам менга, «Иккимиз ўрмонни сўнгги дарахтигача кесиб битирамиз», деб қасам ичирганди. Акам ўлиб кетди, менинг хаёлимда эса энди бошқа нарса: бир нимани қидиряпман ва қидиришдан чарчамаяпман. Қуёш ботадиган томонда кичик дарё оқади; мен қўлимда балиқ тута оламан. Ўрмонда бўрилар увиллайди. Лекин бўрилар мени қўрқита олмайди; болтам менга ҳеч қачон панд бермаган. Ўтган йилларимни санамайман. Билганим шуки, улар анчага бориб қолган. Кўзларим ҳам яхши кўрмайди. Адашиб қолишдан чўчиб, бормай қўйган қишлоқда мени «зиқна одам» дейишади. Оддий дарахт кесувчи зиқналик билан нима ҳам жамғара оларди?\nКулбамнинг эшигига қор учирмаслиги учун тош тираб қўяман. Бир куни оқшомда оғир қадам товушлари эшитилди. Кейин эшик тақиллади. Эшикни очсам, нотаниш бир дайди экан. У қариб қолган, баланд бўйли одам бўлиб, катак плашга ўраниб олган эди. Юзида чандиқ бор эди. Йиллар унинг қаддини бука олмаган, аксинча янада куч бағишлаганга ўхшарди. Лекин ҳассасиз юришга қийналиши сезилиб турарди. Биз бир-икки оғиз гаплашдик (нима ҳақидалиги эсимда йўқ). Кейин у:\n— Ўз уйим йўқ, қаерда бўлса ётиб кетавераман. Мен бутун Саксонияни айланиб чиқдим, — деди.\nБу сўз унинг ёши улуғлигини яна бир бор тасдиқлади. Отам ҳозир ҳамма «Англия» деб атайдиган Саксония ҳақида жуда кўп гапирарди.\nМенда нон ва балиқ бор эди. Овқат устида гаплашмадик. Ёмғир шаррос қуярди. Қуруқ ерга териларни тўшаб жой ҳозирладим. Акам худди шу жойда жон берганди. Тун чўкиши билан ухладик.\nКулбадан чиққанимизда кун ёришган эди. Ёмғир тинган, ерни эса янги қор қоплаганди. Ҳасса дайдининг қўлидан тушиб кетди ва у менга ҳассани олиб беришни буюрди.\n— Нега менга буйруқ беряпсан? — сўрадим ундан.\n— Чунки, — жавоб берди у, — мен ҳали ҳам қиролман.\nУни жинни бўлса керак, деб ўйлаб, хассани олиб бердим.\nУ овози ўзгарган ҳолда давом этди:\n— Ҳа, мен секгенлар қиролиман. Минглаб маротаба оғир жангларда уларни ғалаба сари етаклаганман. Энди бўлса қироллигимни бой бериб қўйдим. Менинг исмим — Изерн, одинлар авлодиданман.\n— Мен Одинни билмайман, — дедим мен. — Мен Христни биламан.\nУ эса гапимни эшитмагандай давом этарди:\n— Қувғин йўлларида дарбадар кезиб юрибман. Лекин мен ҳали ҳам қиролман, чунки менда медаль бор. Уни кўришни хоҳлайсанми?\nУ қоқсуяк бармоқларини очди.\nКафти бўм-бўш эди. Унинг чап қўлини кечаю кундуз мушт қилиб юрганини энди эсладим.\nУ менга тикилиб қараб:\n— Ушлаб кўришинг мумкин, — деди.\nМен ҳадик билан унинг кафтига бармоғимни теккиздим. Совуқ бир нарсани сездим, бир нима ялтираганини кўрдим. Дарров қўлини мушт қилиб олди. Индамай туравердим. Шунда у худди ёш болага тушунтиргандай асталик билан тушунтира бошлади:\n— Бу — Один медали. Уни фақат биргина томони бор. Бу ёруғ дунёда ундан бошқа бирор нарса йўқки, иккинчи томони бўлмаса. Бу медаль қўлимда экан, мен қирол бўлиб қолавераман.\n— У олтинданми? — сўрадим мен.\n— Билмайман. Бу — фақат биргина томони бўлган Один медали.\nШунда медални қўлга киритиш истаги қалбимни эгаллаб олди. Агар у меники бўлса, унинг учун бир дунё олтин олишим мумкин бўларди ва мен ҳам қирол бўлишим мумкинмиди.\nМен ҳали ҳам нафратланадиган дайдига ўз таклифимни айтдим:\n— Кулбамда танга тўла сандиқ яширилган. Улар — олтин тангалар. Болтамнинг тиғидай ялтирайди. Менга Один медалини берсанг, сенга сандиқни берардим.\nУ қатъий жавоб қайтарди:\n— Ундай бўлса, — дедим мен, — йўлингга равона бўлавер.\nУ ортига ўгирилди. Энсасига тушган болта зарбаси унинг бир чайқалиб, ерга қулаши учун етарли бўлди. Шунда ҳам мушти очилмади. Мен ҳавода ёрқин учқун ялтираганини кўрдим. Болта билан ажриққа белги қўйиб, жасадни авваллари чуқурроқ бўлган дарё томон судрадим ва ташлаб юбордим.\nКулба олдида медални излай бошладим. Аммо топа олмадим. Мана, неча йиллардирки, уни қидирганим-қидирган.\nТаржимон: Бобур ЙЎЛДОШЕВ


ЯМТга оид тизим иш бошлади\n2018 йил 1 январдан эътиборан ўқитувчилар маоши 30 фоизга ортди. Таълим соҳасининг янгиланган дастури доирасидаги янгилик 1-2-5-7-синф ўқитувчиларигагина тааллуқли. Келгусида босқичма-босқич барча ўқитувчиларнинг ойлик маоши ошади. Буни минтақавий коммуникациялар хизматида ўтган матбуот анжуманида Таълим бошқармаси раҳбари И. Сағиндиқов маълум қилди.\nУнинг таъкидлашича, бу йил 1 сентябрдан бошлаб, 3-6-8-синфлар, 2019 йили 0-4-9-10-синфлар, 2020 йилдан 11-синф ўқитувчи-устозларининг маошлари ҳам 30 фоизга ошади.\n– Қишлоқ мактаблари ўқитувчиларининг маошларига тоифаларига қараб ўрта ҳисобда 21-30 минг тенге атрофида маблағ қўшилади. Шаҳар мактаблари ўқитувчилари маошларига ўрта ҳисобда 17- 24 минг тенге миқдорида қўшимча ҳақ тўланади, – деди Исатай Ўмирзақули.\nШунингдек, йиғилишда бошқарма раҳбари минтақадаги таълим соҳасининг асосий янгилиги сифатида ЯМТга тайёрланишга мўлжалланган httr://ontest.Kz дастури билан таништирди. Мактаб ўқувчилари имтиҳонга тайёрланиш учун онлайн тартибда ушбу сайтга кириб, ўз билимларини синаб кўра олишади.\nЎқувчи тармоқда ишлаши учун исми-шарифи, электрон почтаси паролини, тумани ва ўзи ўқийдиган мактабини киритиб, рўйхатдан ўтиши жоиз.\nШунингдек, ўқувчи қайси саволларга нотўғри жавоб берганини кўра олади. Республикада илк бор йўлга қўйилган тармоқ бепул фаолият юритади.\nС. ШАРИФБОЕВА, 2018-02-20, 10:06 245


Беллашувларда Рустам Қосимжонов, Антон Филиппов ва Марат Жумаев дуранг натижа қайд этди. Ёш истеъдодли шахматчимиз Жаҳонгир Воҳидов эса қизиқарли кечган баҳсда Робин ван Кампенни мағлуб этиб, терма жамоамизга муҳим бўлган ғалабани келтирди.\nУшбу муваффақиятдан сўнг вакилларимиз ўн беш очко жамғариб, 177 терма жамоа орасида еттинчи ўринга кўтарилиб олди. Шахматчиларимиз сўнгги турда ўзларидан кейинги поғонани банд этиб турган ҳиндистонлик “ақл гимнастикаси” усталари билан куч синашишади. Эътиборли жиҳати, ушбу турдаги ғалаба уларнинг совриндорлар сафидан жой олишини таъминлаши мумкин.\nЎзбекистон аёллар терма жамоаси ўнинчи турда чехиялик шахматчиларга қарши дона сурди. Беллашувларда ҳамюртларимиздан Ирина Геворгян рақиби устидан ғалабага эришди, Севара Боймуродова эса дуранг ўйнади. Афсуски, Сарвиноз Қурбонбоева ва Моҳинур Қаҳрамонова рақибаларига имкониятни бой бериб қўйди.\nҚизларимиз охирги турда туркиялик шахматчилар билан баҳслашади.\nМазкур рукндаги бошқа мақолалар: « Кубок ғолиблари аниқланди\tЧемпионат баҳслари якунланди »


fcdinamo.uz: Андрей Мельничук - «Динамо»нинг энг яхши футболчиси / CHAMPIONAT.asia\nfcdinamo.uz: Андрей Мельничук - «Динамо»нинг энг яхши футболчиси\nИкки ҳафта давомида клубимиз расмий сайтида мухлислар ўртасида ўтказилган сўровнома якунларига, «Динамо»нинг 2013 йилги энг яхши футболчиси аниқланди.\nАнъана тусини олган ушбу сўровномада бу йил 210 нафар иштирокчи ўз овози билан қатнашди. Сўровнома якунларига биноан, уч мавсумдан бери Самарқанд жамоаси дарвозасини қўриқлаётган Андрей Мельничук - «Динамо»нинг 2013 йилдаги яхши футболчиси» деб топилди. Украиналик легионер посбон умимий иштирокчиларнинг деярли ярми - 102 та овоз (48.6%) тўплаган.\nБу борада унга жамоанинг ёш ҳужумчиси Фаррух Шотурсунов рақобатчилик қилди. Жорий мавсумда 10 та гол киритган 21 ёшли ҳужумчига 50 та (23.8%) овоз берилган.\nУчинчи поғонани эса жамоа етакчиларидан бири Санъат Шихов 25 (11.9%) овоз билан банд этди. Шунингдек, жорий йил кашфиётларидан бири ёш яримҳимоячи Комил Шарофутдинов 13 (6.2%), тажрибали Сирожиддин Сайфиев эса 12 (5.7%) овоз билан кучли бешликдан ўрин олишди.\nЭслатиб ўтамиз, 2012 йил якунларига кўра Иван Нагаев мухлислар томонидан «Динамо»нинг энг яхши футболчиси деб топилган бўлса, бу йилги ғолиб Андрей Мельничук иккинчи поғонада қайд этилганди.


ЎзА - Ҳаммасини бошидан бошлаб, ҳаётимни тўғри йўлга қўяман\nПрезидентимизнинг жорий йил 21 майдаги “Озодликдан маҳрум этиш жазосини ўтаётган, қилмишига чин кўнгилдан пушаймон бўлган ва тузалиш йўлига қатъий ўтган бир гуруҳ шахсларни афв этиш тўғрисида”ги фармонига мувофиқ Бухоро вилояти Ғиждувон туманидан 3 нафар шахс оиласи бағрига кайтган эди.\nВилоят ҳокими вазифасини бажарувчи Карим Камолов, ҳудуд секторлари раҳбарлари афв этилганлар билан учрашди.\nУчрашувда афв этилганларни соғлом турмуш тарзига қайтариш масалалари маҳокама қилинди.\n– Ўзим Тошкент Иқтисодиёт университетини тамомлаганимга қарамасдан, тадбиркорликка қўл уриб, бир неча йил электрон маиший жиҳозлар савдоси билан шуғулланиб келдим, – дейди собиқ маҳкумлардан бири, Ғиждувон тумани, Файзулла Хўжаев номидаги маҳалла фуқаролар йиғини ҳудудида яшовчи Илҳом Хайриев. – Шу орада билиб-билмай, диний-экстремистик оқимга қўшилиб қолдим. Албатта, қилмишимга яраша жавобгарликка тортилдим. Умримнинг бир неча йилини панжара ортида ўтказганим менга жуда оғир ботди. Оилам, фарзандларимни қийин аҳволга солиб қўйдим. Аммо эндиликда ҳаммасини бошидан бошлаб, ҳаётимни тўғри йўлга қўйишга аҳд қилдим.\nФуқаро И.Хайриевга шахсий ҳужжатларини янгидан тайёрлаб берилиши, яшаш уйи ҳомийлик асосида қайта таъмирланиши мутасадди раҳбарлар томонидан назоратга олинди. Шунингдек, қилмишидан қатъий хулоса чиқариб, тузалиш йўлига кирган фукаро Мансур Фарҳодов ҳам мўмай фойда илинжида рангли метал савдоси билан хуфёна шуғулланиб, қўлга тушган ва жиноий гуруҳ аъзоси сифатида жавобгарликка тортилган эди. Фукаро М.Фарҳодов вилоят сектор рахбарлари билан юзма-юз мулоқотда ўзи яшаётган “Ўзанон” МФЙ даги ҳовлисида чорвачилик билан шуғулланмоқчи эканлигини таъкидлади. Раҳбарлар томонидан фукарога фаолиятини бошлаш учун 30 миллион сўм миқдорида имтиёзли кредит олишига кўмак берилиши айтилди.\nАфв этилганларнинг саломатлиги қайта кўрикдан ўтказилди. Уларга “Ижтимоий кўникма” марказлари томонидан 1 миллион 225 минг сўм миқдорида бир марталик моддий ёрдам пули берилди хамда муқим иш ўрни билан таъминланди.


Тожикистон Соғлиқни сақлаш вазирлиги 2021 йил ўрталарига келиб коронавирус билан тўлиқ курашмоқчи\n2021 йил бошидан бери Тожикистонда фақат тўртта коронавирус инфекцияси аниқланган ва касалхоналарда бундай ташхис қўйилган беморлар қолмаган, дея хабар беради мамлакат Соғлиқни сақлаш ва аҳолини ижтимоий муҳофаза қилиш вазирлиги.\nЯна 200 га яқин ҳолат амбулатория шароитида даволанаётган бўлсада, Соғлиқни сақлаш вазирлиги эпидемиянинг тугаши тўғрисида хабар берди. Бироқ, тожикистонликларнинг ҳаммаси ҳам расмий статистикага ишонишмайди.\nДушанбе шаҳрининг деярли барча аҳолиси тиббий ниқоб кийишади, лекин юзларига қараганда кўпроқ чўнтакларида. Жамоат транспорти, озиқ-овқат дўконлари ва давлат идораларига кириш учун ниқоб тақиш мажбурий.\n«Чегаралар ёпиқ, шунинг учун касаллик йўқолди», дейди суҳбатдош тожиклардан бири. Тожикистон ва Россия ўртасида мунтазам ҳаво қатнови 27 март куни тўхтаб, мамлакатлар ўртасида махсус рейсларгина амалга оширилди.\n«Халқимиз томонидан барча хавфсизлик чораларига риоя қилинганлиги туфайли энди ҳаммаси яхши», дейди яна бир суҳбатдош.\nСоғлиқни сақлаш вазирлиги тожикистонликларнинг ниқоб кийишга бўлган бундай муносабатини қўллаб-қувватламайди. Расмий равишда шифохоналарда COVID-19 касаллиги аниқланган беморлар мавжуд эмас ва сўнгги кунларда атиги тўрт киши касал бўлиб қолган бўлсада, вирус устидан ғалаба қозониш ҳақида гапириш ҳали эрта.\n«Кеча биз тўртта ижобий ҳолатни бердик, уларнинг иккитаси шунчаки Тожикистонга чегаралар орқали қайтиб келганлар тоифасидан бўлган. Яна иккитаси амбулатория назорати остида бўлган олдинги ҳолатлардан», — дейди Давлат санитария-эпидемиология назорати бошқармаси бошлиғи Наврўз Жаффаров.\nКоронавирусни 2021 йил ўрталарига қадар бутунлай мағлуб этиш мумкин бўлади, дейди Соғлиқни сақлаш вазирлиги оптимизм билан. Айнан ўша пайтда мамлакатда аҳолини эмлашни бошлаш керак. Бугунги кунда расмийлар вакциналарни сотиб олишга шошилмаяптилар — улар Жаҳон соғлиқни сақлаш ташкилоти (ЖССТ) тавсияларига биноан асосий эмлашларнинг барча босқичлари тугашини кутмоқдалар ва энг яхшисини танлашга ваъда беришди.\n«Тожикистон [вакциналар ишлаб чиқариш бўйича халқаро ҳамкорлик дастурига] киритилгунга қадар, масалан, Хитойдан [коронавирусга қарши эмлаш] клиник синовларининг иккинчи ва учинчи босқичларига киритилиши тўғрисида таклифлар бўлган, аммо биз ахлоқ ва хавфсизлик сабаб бош тортдик», — дейди Соғлиқни сақлаш вазирлигидан Наврўз Жаффаров.\nТожикистон расмийларининг баёнотларига блогер Рустам Гуловга ишонмайди. Унинг эслашича, расмийлар ЖССТ миссияси ташриф буюргунча коронавирус мавжудлигини яширган ва ушбу касалликка оид расмий статистика бир неча бор норасмий бўлган.\nРасмий маълумотларга кўра, Тожикистонда 13 минг киши коронавирус инфекциясига чалинган, 90 киши вафот этган. Ижтимоий тармоқларда тўпланган норасмий маълумотларга кўра, 2020 йил май ойидан сентябрь ойигача камида 450 тожикистонлик коронавирус инфекциясидан вафот этган.


“Бу содир бўлиши учун охирги 18 ой давомида курашишга мажбур бўлдим” — Майк Эшли - EFFECT.UZ\n. 12:51 | 09.10.2021\n“Ньюкасл”нинг собиқ раҳбари Майк Эшли нима сабабдан клубни сотиб юборгани ҳақида фикр билдирди:\n“Клубни сотиш таклифи, мен қабул қилган таклифдан кўра, катта эди. Бу эътиборга лойиқ эди, лекин мен қабул қилган таклиф “Ньюкасл” манфаати учун яхшироқ эканлигини ҳис қилдим.\nБу масалада мени нафақат пул қизиқтирарди. Мен Премьер-лигани тарк этганимизда пулни тўладим, лекин биз дарҳол Премьер-лигага қайтиш учун барча маош қарзларини қопладик, кейин мендан бахтлироқ одам йўқ эди. Аммо деярли чексиз молиявий имкониятларга эга клублар билан курашиш қийин.\nБиламан, “Ньюкасл” мухлислари ўзгаришни кутган. Мен улардан қайсидир маънода қарздорман ва бу содир бўлиши учун мен охирги 18 ой давомида клуб учун курашишга мажбур бўлдим”,— дейди Эшли.\nЭслатиб ўтамиз, Майк Эшли “Ньюкасл”ни 14 йилдан бери бошқариб борар эди.\nTeglar:Майк Эшли, Ньюкасль\n«Навоийазот» яқинида ўтган дарёда балиқлар ёппасига заҳарланиб, нобуд бўлди


«Одамлар тиббиёт ходимлари билан ўчакишяпти» — Отабеков карантин чораларини бузаётганлар ҳақида\n26 март куни АОКАда ўтказилган брифингда Давлат бош санитария инспектори Нурмат Отабеков уйда карантинда қолиш ҳолатлари ҳақида тушунтириш берди.\n«Карантин Ўзбекистон ҳудудида икки хил тарзда: стационар ва уй шароитида олиб борилмоқда. Фуқаролар уюшган ҳолатда хориждан олиб келинса — стационар шароитда, агар якка тартибда келган бўлса, уй шароитида карантинни ўташади.\nКарантин муддатини ўташ деганда касалликнинг яширин даври — 14 кун мобайнида уйда қолиш тушунилади. Улар устидан тиббий кузатув ўрнатилади, тана ҳарорати ўлчаб борилади. Шу асосда карантин муддати ўтаб бўлгандан кейин лаборатория натижалари салбий бўлса, улар карантин муддатини ўтаган ҳисобланади», дея Отабековнинг сўзларини келтирмоқда Kun.uz мухбири.\nМаълум қилинишича, шу пайтга қадар Ўзбекистонда карантин даврини ўтаб, оила бағрига қайтганлар сони 22 мингдан ортиқни ташкил этади.\nБрифингда коронавирусга гумон қилинган фуқаролар яшайдиган кўп қаватли уйлар ва маҳаллалар Миллий гвардия ва Ички ишлар ходимлари томонидан қўриқланаётгани, бу ҳолат аҳолини хавотирга солаётгани ҳақидаги саволга жавоб берилди.\nДавлат бош санитария инспектори уй шароитида карантин қилиш заруратини тушунтирар экан, бу тартибни бузганларни танқид қилиб ўтди.\n«Уй шароитида карантин қилиш ўзини оқлаган усул. Тасаввур қилинг, 34 минг одамнинг ҳаммасини стационар шароитида карантин қиладиган бўлсак, бу иқтисодий нуқтайи назардан муаммоларни келтириб чиқаради, катта ташвишларга сабаб бўлиши мумкин. Уй шароитида карантин қилиш ҳаммамизнинг зиммамизга юклатилган вазифа.\nҚанийди ҳар бир киши ўз хатти-ҳаракатини тўғри баҳоласа, масъулиятни ҳис қилса, карантин талабларига тўлиқ риоя қилса, кўчаларда Миллий гвардия ва ички ишлар ходимларининг туришига ҳам эҳтиёж қолмасди. Минг афсуски, халқимиз бу талабларни бузишга ҳаракат қиляпти. Назаримизда, тиббиёт ходимлари билан ўчакишгандек иш тутишяпти, карантин тадбирларини бузишга қизиқиш пайдо қилишяпти», дея таъкидлади у.\nШунингдек, Нурмат Отабеков коронавирусни уйда мустақил даволаш жиддий оқибатларга олиб келиши мумкинлигини эслатиб ўтди.\n«Бу касалликни уйда даволашга уриниш жиддий оқибатларга олиб келиши мумкин. Касалликнинг асосий белгиси учта: тана ҳароратининг кўтарилиши, қуруқ йўтал ва нафас етишмовчилиги. Уй шароитида тиббий муолажаларни олиб бориш жиддий асоратларга олиб келиши ҳар биримизни сергак тутиши керак», дея қайд этиб ўтди у.


Брюсселда Греция бўҳрони муҳокама қилинди\n20 май 2022, Тошкент вақти: 21:55\nЕвроҳудудга аъзо 16 давлат етакчилари Брюсселда учрашиб Грецияга бир неча миллиард евролик фавқулодда ёрдам дастури ажратиш режасини муҳокама қилдилар.\n16 давлат етакчилари жиддий молиявий қийинчиликларга дуч келаётган Греция ҳукуматига бир неча миллиард евролик ёрдам дастури ажратилишини маъқулладилар. Ўтган ҳафта Евроҳудуд давлатлари Молия вазирлари ва Халқаро валюта жамғармаси Грецияга жами 110 миллиард евро ажратишга келишиб олган эдилар. Ёрдам дастури учун евроҳудуд давлатлари биргаликда 80 миллиард евро, Халқаро валюта жамғармаси эса 30 миллиард евро ажратишини билдирган.\nБрюссел йиғинида, шунингдек, Грециядаги бўҳрон туфайли евронинг қадрсизланиши билан боғлиқ масалалар ҳам муҳокама қилинди.\nФранция президенти Николя Саркози евроҳуҳуд давлатларини евронинг қадрсизланиши олдини олиш мақсадида кескин чоралар қўллашга чақирди.


ППХнинг янги раҳбари тайинланди — олдингиси хизмат хонасида ўлдириб кетилган эди\n08:03 / 03.01.2019\nФото: ИИБ Матбуот хизмати\nЎзбекистон Республикаси Ички ишлар вазирлиги марказий аппаратида янги лавозим тайинлови рўй берди, деб хабар қилади вазирлик матбуот хизмати.\nТарқатилган маълумотларга кўра, полковник Бахтиёр Пўлотович Пормонов Ўзбекистон Республикаси Ички ишлар вазирлигининг Патрул пост хизмати ва жамоат тартибини сақлаш Бош бошқармасига янги бошлиқ этиб тайинланган.\nЭслатиб ўтамиз, 2018 йилнинг 4 август куни ИИВ ППХнинг собиқ раҳбари подполковник Дилшод Акрамовнинг мурдаси Ички ишлар вазирлиги биносининг иккинчи қаватида жойлашган ўз хизмат хонасида топилган эди. Мазкур факт бўйича Тошкент шаҳар прокуратураси Ўзбекистон Республикаси Жиноят кодексининг 97-моддасига кўра жиноят иши қўзғатган.\nБошлиқни ўлдиришда гумонланувчи ушланиб, қамоққа олинган. У Тошкент шаҳар ИИББ ҳуқуқбузарликлар профилактикаси бошқармаси катта инспектори Р.Абдуллаев бўлиб чиққан.\nАввалрок, 19 декабрь куни Халқаро пресс клубда ҳуқуқ-тартибот органлари вакиллари иштирокида матбуот анжумани бўлиб ўтгани ҳақида хабар берилган эди. Тадбир давомида журналистлар ҳуқуқ-тартибот органлари вакилларидан подполковник Дилшод Акрамов билан боғлиқ иш бўйича суриштирувлар қандай кетаётгани ҳақида савол беришган.\n«Тергов-суриштирув ишлари олиб бориладиган маълум бир меъёрлар бор. Менда суриштирув қандай босқичда эканлиги хусусида ахборот йўқ, бироқ айни дамда тергов тадбирлари олиб борилаётганидан хабарим бор. Иш судга оширилгач, манфаатдор тарафлар керакли маълумотларни олишлари мумкин», — деган эди бош прокурор ўринбосари Эркин Йўлдошев.\n10:53 / 21.11.2019\nППХ нарядлари электромобиллар билан таъминланиши мумкин\n16:30 / 07.08.2019\n«Тошкент» халқаро аэропортида патруль-пост хизмати пункти ўрнатилди\nҲайдовчини яқинни ёритувчи чироқ ҳақидаги гапи учун тўхтатган ППХ ходимига нисбатан хизмат текшируви тайинланди\n17:50 / 01.06.2019\n«Командир, фараларни ёқиб олайлик!». Қоидалар фақат оддий одамлар учунми?


Қадимги даврларда ҳам рибо бўлганми? | Azon.uz - Ахборот-таҳлилий портал\nҚадимги даврларда ҳам рибо бўлганми?\n586 21:16 03.10.2021\nКенг тарқалган фикрларга рад сифатида шуни айтиш мумкинки, ислом қарзлар бўйича фоизлар бериш ва ундиришни қоралаётган биринчи ва ягона дин эмас. Судхўрликка нафақат яккахудолик жамиятларида, балки Антик даврдаги “кўпхудолик” жамиятларида ҳам салбий муносабатда бўлинган.\nСудхўрликка қарши бўлганларнинг жаҳон тарихидаги энг машҳур намоёндаларидан бири Аристотель эди, у судхўрлик тўғрисида ”тўла асосда нафрат қўзғайди... Чунки, пул белгиларининг асосий мақсадини буткул йўққа чиқаради, ахир пуллар савдода айирбошлашни амалга ошириш учун юзага келган эди, судхўрлик пулларни хусусий мулк предметига айлантирди ва фоиз ундириш эса уларни ўсишига олиб боради. Шундан келиб чиқиб, худди болалар ота-оналарига ўхшаганидек фоизлар ҳам пул белгиларидан келиб чиқувчи пул белгиларидир. Меҳнатсиз даромад топишнинг ушбу тури афзаллиги бўйича табиатига қарама-қаршидир” дея фикр билдирган эди.\nЛекин судхўрлик юнонлар томонидан кашф этилмаган. Шу билан бирга фоизли қарзлар кишиларнинг давлат сифатида бирлашишлари дастлабки йилларида иқтисодий муносабатларда ишлатилар эди деб айта олмаймиз. Мавжуд маълумотлар бўйича фикр юритиладиган бўлса, ссуда фоизи айрим қадимий жамиятларга маълум эмас эди. Фоизларни ундириш Шумер маданиятининг “муваффақият”и ҳисобланади. Бронза асри (Хетт қироллиги, Харапп ва Крито-Микен маданияти) аввалги даврлари маданияти ва бошқа давлатларда фоиз муносабатлари амалда маълум эмас эди. Масалан, хеттларда фақат қалтис мажбуриятлар( ўлдириб қўйганлик ёки шикаст етказганлик учун товон тўлаш) кенг тарқалган бўлиб, фоиз тўлаш бўйича мажбуриятлар амалиётда йўқ эди. Шунингдек, қадимги Мисрда ҳам шу даврда фоиз муносабатлари борлигини тасдиқловчи ҳужжатли далиллар мавжуд эмас.\nКейинчалик фоизлар ундириш амалиёти финикияликлар орқали Рим ва Юнонистонда ўзлаштирилди, улар орқали эса Европанинг бошқа ҳалқларига ўтиб борди. Масалан, Римда молиялар, савдо ва солиқлар ундиришни сотиб олиш ҳуқуқи суворийлар табақаси қўлида эди. Салтанатнинг шарқий тарафларида баъзан бутун бир қиролликлар суворий-судхўрларга қарамликка тушиб қолар эдилар: Италияда ссуда фоизи миқдори қонун билан чекланган эди, лекин вилоятларда фоиз ставкаси чекланмаган ва 50%гача бориши мумкин эди. Агар қарздор ўз қарзини тўлай олмаса, уни қуллик кутар эди.\nСалтанатда молиявий сектор ривожланишига қарамай, Рим иқтисодиёти ишлаб чиқариш асосларига эга эканликда давом этди.\nШуни қайд этиш лозимки, қадимда турли давлатлардаги фоиз ставкалари қандайдир иқтисодий кўрсаткичлардан эмас, балки умумқабул қилинган саноқ тизимига мувофиқ келувчи ҳисоб-китобларнинг ўнғайлигидан келиб чиқиб ўрнатилган. Масалан, Шумерда олтмишталик саноқ тизимидан фойдаланилган, шунга мувофиқ фоиз ставкаси ойига 1/60ни ташкил этган, Юнонистонда эса амалда ўнлик саноқ ишлатилган.\nШумердаги судхўрликнинг ривожланиши диний намояндалар – коҳинлар тарафидан рағбатлантириб турилган: ибодатхона судхўрлиги номи билан аталувчи ибодатхоналар томонидан амалга оширилган кредитлаш катта миқёсларни ташкил этган.\nФоиз муносабатлари амалга киритилган дастлабки кунлардан бошлаб кредитлар мақсадидан келиб чиқиб, қишлоқ хўжалиги ва тижорат кредитларига бўлинган, кредитнинг кейинги тури аввалгисидан олдинроқ пайдо бўлган эди.\nКредитларни бериш шартларига кўра таснифлайдиган бўлсак, масалан, Ур династиясининг III даврида (эрамиздан аввалги 2112-1996 йиллар) кредитларнинг уч асосий шакли маълум бўлган: оддий, фоизсиз ва антихрез. Бундан ташқари, кредитнинг у қадар кенг тарқалмаган, масалан, бодмерей( кемаларни гаровга олган ҳолда қарз бериш шартномаси) деб аталувчи каби бошқа кўплаб шакллари ҳам мавжуд эди.\nФоиз муносабатларининг энг кенг тарқалган шакли оддий кредитлар эди. Шартнома шартларида кредитни қайтариш муддатлари доим ҳам кўрсатилмаган. Қоидага кўра, династиянинг III давридаги оддий кредит шартномасида қуйидаги маълумотлар кўрсатиб ўтилган: кредит миқдори, кредитор ва қарздорнинг шахси, фоиз ставкаси ва гувоҳларнинг исмлари.\nФоизсиз кредитларда эса қоидага кўра муддат келишилган бўлади. Мана шундай фоизсиз кредитлар одатда қисқа муддатли( бир ой муддатга қадар) бўлган ва йирик оилавий хўжалик ёхуд ихтисослашган корхона доирасида берилган.\nҚарз муддатида қайтарилмаган ҳолатда, қарздор тўлов миқдорини икки ҳисса ошириб тўлаш мажбуриятини бўйнига олиб, тўловни кейинга суриши мумкин эди. Бундай амалиёт Месопотамияда кенг тарқалган бўлиб, кейинчалик Яқин Шарқнинг бошқа жамоаларида ҳам ишлатила бошланди. Масалан, мусулмон фиқҳида маълум бўлган насия рибоси (қарз рибоси) авваллари, кредитор (қарз берувчи) томонидан кредитнинг қайтариш муддатини узайтириш ҳисобига қарздорнинг қарзнинг асосий миқдорига фоиз қўшиб тўлашидан ўзга нарса эмас эди. .\nАнтихрез кредитларида фоизнинг ўрнига, маълум бир шахс ёки бир гуруҳ шахслар томонидан шартнома талабларига боғлиқ равишда тақдим этиладиган жисмоний меҳнат иштирок этган. Бундай шаклдаги кредитларга қўл кучи етишмаган ҳолларда талаб ўта кучайиши сезилиб турган ва бундай вазиятлар Ур иқтисодиётида тез-тез содир бўлиб турган. Антихрез кредитлари икки шаклга бўлинган. Биринчи ҳолатда кредит предмети кумуш бўлиб, кредитдан фойдаланганлик учун фоиз ўрнига қарздорнинг жисмоний меҳнати билан ҳисоб-китоб қилинган. Иккинчи ҳолатда эса кредит сифатида арпа берилган. Кредит тўлови сифатида қарздор батрак сингари қарз берувчига ишлаб берган. Шунга мувофиқ равишда ишлаб чиқариш эҳтиёжларига кредит кумушда, истеъмол эҳтиёжларига эса - буғдойда берилган. Истеъмол кредитлари бўйича фоиз ставкалари тижорат кредитларига нисбатан юқорироқ ва хилма-хил бўлган.\nИкки дарё оралиғидаги судхўрлар табақаси Вавилон подшоси Хаммурапи ҳукмдорлиги вақтида амалга кирди. Ҳокимиятга келган Хаммурапи тожир-судхўрлар(тамкарлар)нинг таъсирини чеклади ва уларни шу орқали давлат хизматчиларига айлантирди. Лекин Хаммурапининг ўғли Сансуилун даврида тожир-судхўрлар уюшмасининг вакили – вакил-тамкарлар – шаҳар ва вилоятларнинг бекор қилинган ҳокимлари ўрнига шаҳарлар бошқарувини ўз қўлларига олдилар. Бой судхўрлар бошқа ҳокимият таркибларидан ҳам жой ола бошладилар.\nСудхўрлик Икки дарё оралиғидаги жамиятнинг қутбланишига сезиларли тарзда ёрдам берди. Давлат томонидан судхўрликнинг салбий оқибатлари билан курашишнинг ягона усули - бу қирол авфи эди, бунинг натижасида қарздорларнинг қарзларидан кечилар ва кредиторлар уларнинг озодликларини чеклай олмас эдилар. Мана шундай авф этишлар эрамиздан аввалги 2400 йилдан 1600 йилгача бўлган даврда Шумер, Вавилон ва Оссурияда кенг тарқалган эди. Шуни алоҳида қайд этиш лозимки, афв этиш фақат қишлоқ хўжалиги кредитларига тадбиқ этилган ва предмети кумуш бўлган кредитларга жорий этилмаган.\nЖамиятда судхўрликнинг салбий оқибатларини қисман бартараф этишнинг яна бир усули қарздорликка гирифтор бўлганлар учун муддат белгилаб қўйилганлиги эди. Кредиторга қарзи ила қарам бўлган ва жисмоний меҳнати билан уни узиши лозим бўлган қарздор Хаммурапи қонунига мувофиқ, уч йил муддат ўтгач қарздорликдан озод этилар эди.\nАммо юқорида кўрсатиб ўтилган чора-тадбирлар судхўрликни батамом тугатиш учун йўналтирилган бўлмай, балки алоҳида судхўрларнинг зўравонликларини чеклаш мақсадларини кўзлаган эди.\n Бу ерда ва кейин, алоҳида таъкидланган ҳолатлардан ташқари, “судхўрлик” сўзи ўзининг дастлабки – ҳар қандай ссуда фоизини олиш ва бериш сифатидаги моҳиятида ишлатилади.\n Судхўрликни шунингдек, Платон, кичик Катон, Сенека ва бошқа қадимги тафаккур соҳиблари ҳам қоралаганлар.\n Фоиз ҳисобига асосий миқдорнинг ортишини ифодалаш учун ишлатилган сўз турли қадимий тилларда шунингдек, янги туғилган ҳайвон, насл, масалан, бузоқ ёки улоқчани англатган(шумер ва аккад тилларида mas, қадимги юнон тилида tokos, лотинчада foenus)\n Бу ерда ва бундан кейин фоиз муносабатлари деганда иштирокчилар томонидан қарз(кредит)ни фоиз асосида берилувчи ёки олинган қарз(кредит) бўйича фоиз тўланувчи муносабатлар тушунилади.\n Антихрез ( юнонча – қимматликларни айирбошлаш) – гаровнинг алоҳида шакли бўлиб, бунда гаровга олувчи гаровга қўйилган мулкдан фойдаланиш ҳуқуқига эга бўлган, шунингдек, қарздордан фоиз ўрнига унинг ҳосили ва даромадини олиши мумкин бўлган. Антихрез кредитларида қарз берувчи тақдим этган маблағ учун қоплама сифатида, шунингдек қарздорнинг мажбуриятини бажариш таъминоти сифатида қарздорнинг ўз меҳнати, унинг қуллари ёки уй ҳайвонлари(кейинчалик ер ва ундан чиққан ҳосил) иштирок этган. Қарздор меъёрдаги меҳнат фаолиятини амалга ошириш имкониятини йўқотмаслиги учун меҳнат қуроллари ва асосий воситалар гаров предмети бўлиши мумкин эмас эди.\n Насия рибоси ҳақида кейинги бўлимларда батафсил маълумот берилади.\n Урада III сулола даврида арпа шаклидаги кредитлар бўйича фоиз ставкаси 33%ни ва кумушда берилган кредитлар бўйича фоиз ставкаси 20%ни ташкил этган. Эшнуни ва Хаммурапи қонунлари ҳам кўрсатилган ставкаларни қайд этганлар.\nрибо Ислом молияси Махсус таҳлил\n739 19:05 03.11.2021\nСудхўрлик: лўнда ва кенг қамровли таъриф\n1278 20:05 21.10.2020\n2261 20:30 07.08.2020\n22205 10:00 24.02.2020\n2306 18:40 03.02.2020


Вилоятликлар учун Тошкент шаҳридан кўчмас мулк сотиб олиш шартларини оғирлаштирадиган қарор лойиҳаси эълон қилинди - zarnews.uz\nКеча "Давлат божи ставкаларининг 4-бандига ўзгартиришлар ва қўшимча киритиш тўғрисида"ги Вазирлар Маҳкамаси қарори лойиҳаси эълон қилинди. Лойиҳа муаллифи Адлия вазирлиги.\n1) Чет элликларга прописка олиш ҳуқуқини берадиган янги уйларнинг минимал нархи оширилди. Илгари камида 600 млн сўмлик уй олиш керак эди. Таклиф қилинаётган ўзгаришга кўра, энг кам ойлик иш ҳақининг 3300 бараваридан кам бўлмаган миқдор белгиланмоқда. Бу ҳозирги кунда салкам 670 млн сўм бўлади. Энг кам иш ҳақи ошса, бу ҳам ошади.\nЛойиҳадаги яна бир таклиф бевосита Ўзбекистон фуқаролари учун тааллуқли. Аниқроғи, Тошкент шаҳридан кўчмас мулк сотиб олмоқчи бўлган ва Тошкент шаҳри ва вилоятида доимий пропискага эга бўлмаган ЎЗБЕКИСТОН ФУҚАРОЛАРИГА ЯНАДА ҚИЙИНРОҚ, ЯНАДА ОҒИРРОҚ ШАРТЛАР қўйиш ҳақида гап кетяпти.\nЛойиҳага кўра, Тошкент шаҳри ва Тошкент вилоятида янги қурилган кўчмас мол-мулк 2 ёки ундан ортиқ шахс томонидан умумий мулк ҳуқуқи асосида сотиб олинган тақдирда, уларнинг ҳар бири белгиланган ставкада давлат божи тўлаши таклиф қилинмоқда. (Шу пайтгача бу божни бир неча киши қўшилиб уй сотиб олса ҳам умумий битта бож тўланади.) Белгиланган ставка эса уй нархининг 5 фоизи.\nМасалан, 5 киши қўшилиб, 500 млн сўмлик уй сотиб олса, бундай ҳолатда уларнинг ҳар бири 25 млн сўмдан давлат божи тўлайди, яъни бундай вазиятда Тошкент пропискасининг нархи 125 млн сўмга тўғри келяпти. Агар худди шунақа уйни Тошкент шаҳрида рўйхатда турадиган фуқаролар сотиб олса, атиги 202 минг 730 сўм давлат божи тўлайди.\nБошқача айтганда, Тошкент шаҳридан кўчмас мулк сотиб олганда, Тошкент пропискасига эга бўлмаган Ўзбекистоннинг 5 нафар фуқароси Тошкент пропискасига эга бўлган 5 нафар Ўзбекистон фуқаросидан 600 баравар ошиқ бож тўлайди.\nТаниқли ҳуқуқшунос ва блогер Хушнудбек Худойбердиев бу қарор лойиҳасига фикр билдирар экан, ўзининг xushnudbek.uz каналида бу қарор лойиҳасига нисбатан ўз фикрларини билдириб шундай ёзади:\n"Хуллас, бу лойиҳа мен бироз аввал эълон қилган "Прописка бўйича лайфхак" деган мақоламдан келиб чиқиб қилингани аниқ.\nЛекин уларнинг бирортаси «Нимага Ўзбекистон ФУҚАРОСИ ўз юртида пропискани "сотиб олиши" керак?» деган саволни ўйлаб кўрдимикин, қизиқ?\nБундан бошқа яна нима ҳам дердим. Агар шу лойиҳа ҳақиқатда тасдиқланса, унда шу пайтгача "ислоҳотлар фақат халқ манфаати учун" деган шиорларнинг барчаси бир тийин бўлади, чиппакка чиқади".\nТеглар: кўчмас мулк қарор\n“Шарқ тароналари” халқаро мусиқа фестивалини ўтказишга тайёргарлик кўриш чора-тадбирлари тўғрисида


Россия мактабларида уяли алоқа сигнали блокланади » Ўзбекистон янгиликлари – Zamin.uz\nРоссия мактабларида уяли алоқа сигнали блокланади\n15 март 2017, 16:06\nРоссияда мактаб ўқувчиларининг мобил гаджетларга ҳаддан зиёд қизиқиши муаммосини ҳал қилиш ва уларнинг олаётган баҳолари объективлигини ошириш учун қонунчилар ўқув муассасаларида радиосигнал блокираторларини ўрнатишни маъқуллашди. Ўқитувчиларнинг таъкидлашича, гаджетлар дарс вақтида ўқув жараёнига ҳалақит беради. Бу ҳақда Кун.уз ёзмоқда.\nБугунга қадар блокаторларни қўллаш ёки қўлламаслик ҳақидаги қарор бевосита маҳаллий ҳукуматлар томонидан қабул қилинаётган эди. Энди эса бу талаб федерал босқичга олиб чиқилган. Ўқув муассасаларида қандай ускуна ўрнатилади, уни қайси тамойилларга кўра танлашади ва харид қилишади, ҳозирча номаълум.\nҒояни амалга оширишга бир муаммо тўсиқ бўлиши мумкин: блокираторларнинг таъсир доираси ўқув муассаси ҳудуди билангина чегараланмайди, демак, округдаги барча мобил алоқа сигналлари блокланади. Қурилманинг нархи қимматлиги инобатга олинса, уни қўллашдан воз кечилиши ҳам мумкин. Амалда бу яқин атрофда яшовчи аҳолига жиддий ташвиш туғдиради, масалан улар зарур вақтда шифохонага қўнғироқ қилиб туша олмасликлари мумкин. Амалдорлар бу борада қандай қарор қабул қилишлари ҳозирча номаълум.\nЯнгиликлар » Жамият » Россия мактабларида уяли алоқа сигнали блокланади\n15:19 ХТВ огоҳлантиради: “Ремонт”га пул йиғиш, ўқитувчиларга қимматбаҳо совғалар бериш тақиқланади!\n23:08 Россияда WhatsApp, Viber ва Telegram фойдаланувчиларининг шахси аниқланади\n12:20 50 ёшга тўлмаган эркак ўқитувчиларнинг қизларга дарс бериши таъқиқланди


Дубайда фавқулодда қўнган самолётнинг 14 йўловчиси жароҳат олди\n23:27 / 03.08.2016\nEmirates авиакомпанияси йўловчи самолётининг Дубай аэропортига фавқулодда қўниши вақтида 14 киши жароҳат олди. Бу ҳақда компания раҳбари шайх Аҳмад ибн Саид ал-Мақтум матбуот-анжуманида маълум қилди.\n"Йўловчилар орасидан 14 киши жароҳат олди, улардан 10 нафари шифохонани тарк этди. Самолёт қўнгандан кейин унинг бортида юз берган ёнғинни ўчириш вақтида олинган жароҳатлардан бир ўт ўчирувчи ҳалок бўлди", деб маълум қилди ал-Мақтум.\nШайхнинг маълум қилишича, самолёт ҳеч қандай техник носозликларга эга бўлмаган. У бу воқеадан кейин мутахассислар томонидан "самолёт экипажларида қўниш вақтида кўриш билан муаммоларнинг юз бериши вариантлари" кўриб чиқилишини қўшимча қилди.\nАл-Мақтум самолётни оғир вазиятга қарамасдан охирги бўлиб тарк этган экипажнинг юқори профессионаллигини қайд қилиб ўтди.\nЭслатиб ўтамиз, Ҳиндистондан келаётган самолёт маҳаллий вақт билан соат 12.45 да Дубай аэропортида қаттиқ қўнишни амалга оширган. Самолётда 282 йўловчи ва экипажнинг 18 нафар аъзоси бўлган.


Литва Тихановскаяни Беларусга топширишдан бош тортди | Qalampir.uz\nЛитва Тихановскаяни Беларусга топширишдан бош тортди\nОлам\t03 Март 21:00 3742\nЛитва Беларусь мухолифати етакчиси Светлана Тихановскаяни Минскка экстрадиция қилишдан бош тортди. Бу ҳақда Литва Ташқи ишлар вазирлиги Матбуот хизмати хабар бермоқда.\nМаълум қилинишича, Беларусь Тергов қўмитаси сиёсатчини экстрадиция қилиш ва Республика Бош прокуратурасига тегишли ҳужжатларни топшириш ташаббуси билан чиққан.\n“Литва сиёсий таъқибга учраган одамларни экстрадиция қилмайди. Минск буни яхши билади”, дейди Литва ТИВ Матбуот хизмати расмийси.\nМаълумот ўрнида, 2020 йил 9 августда Беларусда бўлиб ўтган президентлик сайловида 80,1 фоиз овоз тўплаган Александр Лукашенко олтинчи марта ғалаба қозонди. Шундан сўнг, Лукашенконинг ғалабасидан норози бўлган аҳолининг мамлакат пойтахти Минск ва бошқа минтақалар бўйлаб тартибсизлик ва намойишлари бошланиб кетди.\nТарқоқлик пайтида хавфсизлик кучлари махсус воситалар ва жиҳозлардан фойдаланди. Расмийлар уч нафар намойишчининг ўлимини тасдиқлаган.\nНамойишлар аста-секин ўз хусусиятини маҳаллий ва кичик сонга ўзгартирди. Жорий йилнинг 11 февраль кунига келиб эса Беларусь Давлат хавфсизлик қўмитаси мамлакатдаги вазият барқарорлашгани ва авжига чиққан норозилик намойишлари деярли тугагани тўғрисида хабар берди.\nМухолифат раҳбари Светлана Тихановская эса Беларусь Президенти сайловида ғолиб бўлганини таъкидлаб келмоқда. У айни дамда Латвияда бўлиб турибди. Лекин Беларусга қайтишни ҳамда баҳорда қайта намойишлар бошлашни режалаштирган.\nМинск Литва Беларусь Тихановская\n21 Июнь 08:51 30531\n21 Июнь 21:38 29740\n22 Июнь 20:59 29721\n21 Июнь 11:41 25870\n22 Июнь 18:26 24330


20:00 / 08.01.2020\nАвтоматлаштирилган тўлов тизими Вазирлар Маҳкамасининг ўтган йил ноябрда қабул қилинган тегишли қарори ижросини таъминлаш доирасида жорий этилмоқда. Лойиҳанинг амалдаги инвесторлари Uzcard, Алоқабанк ва Транспорт вазирлиги ҳисобланади, «Avtomatlashtirilgan transport to’lov tizimi operatori» МЧЖ (ATTO) эса лойиҳани амалга ошириш билан шуғулланмоқда.\nАТТО бош директори Темур Озодовнинг сўзларига кўра, бугунги кунда пойтахтдаги автобусларнинг 70 фоиздан ортиғи электрон тўловларни қабул қилувчи мобиль валидаторлар билан таъминланди.\nАТТО бош директори Темур Озодов (ўртада)\n«Айни вақтда 800га яқин автобус мобиль валидаторлар билан жиҳозланди ва уларнинг сони кун сайин ошмоқда. Транспорт картангиз билан кондуктор олдига борасиз, валидаторга картани тегизасиз ва автоматик равишда йўл ҳақи ечиб олинади, яъни кутишга ҳожат йўқ», – деди Озодов.\nВилоятлар марказларида ягона транспорт картаси орқали тўловни амалга ошириш имконияти шу йилнинг сентябридан пайдо бўлади.\nҚайд этилишича, тизим автобусларда икки босқичда жорий этилади.\n«Бир ойга яқин давом этадиган биринчи босқич бевосита мулоқот босқичи бўлади. Сиз кондуктордан карта орқали тўлаш мумкинлигини сўрайсиз, агарда жавоб ижобий бўлса, картани валидаторга тегизасиз ва йўл ҳақи олиб қолинади. Кейинги босқич – бу автобусларнинг ҳар бир эшиги олдига стационар валидаторлар ўрнатиш бўлади. Шунда кондуктор тизими йўқ бўлади, унинг ўрнини назорат-ревизия хизмати эгаллайди. Ҳар икки-уч бекатда ревизор автобусга чиқиб текширув ўтказади. Бу жаҳон тажрибасидаги стандарт схема. Биз бунга босқичма-босқич ўтамиз», – дейди АТТО раҳбари.\nАйни пайтда пойтахт метрополитенида стационар валидаторлар ўрнатиш жараёни кетмоқда.\n«15 январгача метрополитеннинг ҳар бир вестибюлидаги бўш турникетларни қурилмалар билан жиҳозлашни якунига етказамиз деб ўйлайман. Тизимни Юнусобод йўналишида синаб кўриш мумкин. У ерда назоратчиларни мобиль валидаторлар билан таъминладик», – деди Озодов.\nУнинг сўзларига кўра, келгусида сервисни кенгайтириш учун улкан имкониятлар мавжуд.\n«Мазкур сервис кенгайиш имкониятига эга. Биз жамоат транспортидан бошлаяпмиз, аммо тез орада Тошкентда пуллик автотураргоҳлар пайдо бўлади. Уларда мана шу карталар билан тўлов қилиш мумкин бўлади. Бундан ташқари, келгусида улардан микротўловлар, масалан, нон сотиб олиш учун фойдаланиш мумкин бўлади», – деди АТТО бош директори.\nҚайд этилишича, ҳозирда тизимни халқаро карталар билан интеграциялаштириш жараёни олиб борилмоқда ва февралдан жамоат транспортида тўловни Visa, Mastercard, China UnionPay ва Мир карталари орқали тўлаш имконияти пайдо бўлади.


Оқдарёда Солиқ қўмитаси ўтказган сайёр қабулда 8 кишининг мурожаати жойида ҳал қилинди\nСамарқанд вилояти Оқдарё тумани Солиқ қўмитаси ўтказган сайёр қабулда 43 та мурожаат ўрганилди. Бу ҳақда вилоят давлат солиқ бошқармаси матбуот хизмати «Tez News»га хабар берди.\nФото: Самарқанд вилояти давлат солиқ бошқармаси матбуот хизмати\nХабарга кўра, сайёр қабулни Самарқанд вилояти давлат солиқ бошқармаси бошлиғи, 4-сектор раҳбари Аловитдин Инагамов Оқдарё туманининг «Истиқлол» маҳалла фуқаролар йиғинида ўтказган. 43 та мурожаат 29 нафар фуқародан келиб тушган. Қабулда 8 кишининг мурожаати жойида ҳал қилинган.\nМурожаатлар трансфарматор ва симёғочларни алмаштириш, йўлни таъмирлаш, газ баллонларини ўз вақтида етказиш, мактаб ёнидан ўтган йўлга йўл белгилари ўрнатиш, соғлиқларини тиклашда амалий ёрдам кўрсатиш ва бошқа масалалар юзасидан бўлган.\n«Ўтказилаётган сайёр қабуллар ҳудудларда ўзгариш бўлишида муҳим ўрин тутади, албатта. Мана, йўлларимиз таъмирланиб, автомашиналар равон кўчаларда ҳаракатланмоқда. Аммо баъзи ҳайдовчилар тезликни жуда ошириб юборишаяпти. Кўча атрофида истиқомат қилувчилар, хусусан, мактаб ўқувчилари учун бу хавф туғдиради, албатта. Шу сабабли кўчамизга тезликни меъёрга солувчи йўл белгилари ўрнатилишида амалий ёрдам сўраб, мурожаат қилдим», — дейди мурожаатчилардан бири Абдусамад Муртазоев.\nШунингдек, вилоят 4-сектори раҳбари «Узунқишлоқ» маҳалла фуқаролар йиғинида бўлиб, «темир дафтар»га киритилган оилаларнинг 16 ёшга тўлмаган болалари учун моддий ёрдам пуллари тарқатилиши билан танишди. Бундан ташқари, Оқдарё туман 4-сектор ҳудудига бириктирилган 9 та маҳаллада истиқомат қилувчи 350 та оилаларнинг 729 нафар 16 ёшга тўлмаган болалар учун 364 миллион 500 минг сўм тарқатилиши режага киритилди.\nАввалроқ Ғиждувон тумани ҳокими ўтказган қабулда 20 та мурожаат, Қоракўл ҳокими ўтказган қабулда 21 та мурожаат ҳал этилгани ҳақида хабар берилганди.


Академия битирувчиларининг якуний давлат аттестацияси тўғрисидаги Низом Ўзбекистон Республикасининг "Таълим тўғрисида" ва "Кадрлар тайёрлаш миллий дастури тўғрисида"ги қонунлари ва Олий таълимнинг Давлат таълим стандартига мувофиқ ишлаб чиқилган.\nБитирувчиларнинг якуний давлат аттестацияси магистратура мутахассисликлари ўқув жараёни жадвалига мувофиқ ўтказилади.\nЯкуний давлат аттестацияси Академиядаги ҳар бир таълим йўналиши (мутахассислиги) бўйича ташкил этиладиган якуний давлат аттестация комиссиялари томонидан амалга оширилади.\nЯкуний давлат аттестацияси комиссиялари раислигига номзодлар Академия томонидан тегишли вазирлик ва идоралар билан келишилиб, Олий ва ўрта махсус таълим вазирлигига тасдиқлаш учун тақдим этилади.\nАкадемияда якуний давлат аттестацияси комиссиялари таркибига (60%) буюртмачи ташкилотлар вакиллари ДАК раиси ҳамда аъзоси сифатида киритилади. Якуний давлат аттестация комиссиялари таркиби камида 5 нафар профессор-ўқитувчи ва мутахассислардан шакллантирилади.\nЯкуний давлат аттестациялари Академиядаги мавжуд йўналишлар бўйича алоҳида комиссиялар иштирокида ташкил этилади.\nЯкуний давлат аттестацияси синовлари ҳамда Магистрлик диссертациялари расмий ҳимоя қилиш ўқув жараёни жадвалида кўрсатилган муддатларда ўтказилади.


Apple ҳамёнбоп iPhone SE Plus’ни тайёрлаяпти: у ҳақда нималар маълум? - Terabayt.Uz\nКупертинолик корпорациянинг iPhone SE 2020 (ёки iPhone SE 2) модели харидорлар томонидан яхши кутиб олинди. Шу билан бирга, унинг «Plus»ли версияси ҳақида аввал тарқалган миш-мишлар тақдимотдан сўнг тинчиб кетган эди.\nЎҚИНГ: iPhone 12 mini ҳам тайёр: бу қанақа модел бўлди?\nTianfeng Securities таҳлилчиси Минг-Чи Куо сўзларига кўра, Apple компанияси навбатдаги ҳамёнбоп смартфонни тайёрламоқда. Лекин iPhone SE Plus русумли мазкур девайснинг расмий намойиши 2021 йилнинг иккинчи ярмидагина бўлиб ўтади.\nҲозиргача инсайдерлар берган маълумотларга кўра, iPhone SE Plus диагоналига 5,5 ёки 6,1 дюймлик экранга эга. Apple унинг таннархини пасайтириш учун дисплейда OLED эмас, балки LCD-матрица қўллайди.\nШунингдек, бу модел ромсиз экранли бўлмайди – олд панелда Touch ID сканерли «Уйга» тугмачаси сақланиб қолади. Шунга яраша, навбатдаги ҳамёнбоп айфоннинг корпуси ўлчамлари йирикроқ бўлади.\niPhone SE Plus смартфони 5G стандартини қўллаб-қувватламайди – Apple бу функцияни нисбатан қиммат нархли iPhone’лар учун сақлаб туради. Компания одатда «SE» туркумидаги смартфонларини баҳорда тақдим этиб келмоқда, бироқ буниси кўкламгача тайёр бўлмайди ва келаси йил ёзнинг охири – кузнинг бошларида чиқади.\n#Apple #Apple iPhone #нархлар #смартфонлар #Apple iPhone SE Plus


Йўллар Абу-Саҳийга бормоқда. Пуллар ҳам.\nАбу-Саҳий ширкатининг президентнинг иккинчи қизи Лола Каримова ва унинг турмуш ўртоғи Темур Тиллаевга қарашли экани тахмин қилинади.\nЎзбекистонда хориждан мол олиб келиб¸ савдогарчилик қиламан¸ деганнинг йўлига ўтиб бўлмас тўсиқлар қўйилган. Бу тўсиқларни айланиб ўтаман деганлар¸ ҳам молига¸ ҳам жонига чув тушмоқда. Аслида бу тўсиқларнинг аниқ кимсаларнинг бирини юз қилиш учун қўйилаëтгани айтилади.\nЎзбекистон телевидениесининг "Ахборот" дастури тошкентлик савдогарларга тегишли чет эл валютасини Қирғизистонга етказиб бериш билан шуғулланган бир неча киши қўлга олингани тўғрисида ўтган ҳафтада хабар қилди.\nТелесюжетда валюта ташувчилар тушган машинадан қора сувқоғозга ўралган бир неча ўн ўрам, умумий миқдори бир неча юз минг доллар топилгани, пуллар мусодара қилинганию ташувчиларнинг жиноий жавобгарликка тортилгани ҳикоя қилинди.\nПулини ташувчиларга берган савдогарлар куйиб қолаверди.\nАввало, “Ахборот” ҳикоя қилган йигитлар қандай қонунни бузганини билайлик.\nҲуқуқшунос Суҳроб Исмоиловнинг айтишича, Ўзбекистондан чет эл валютасини олиб чиқиш тартиби мана бундай:\nСуҳроб Исмоилов: 2000 доллар миқдорида бўлган пулни ҳар битта шахс чегара пунктларидан божхона декларациясида кўрсатган ҳолда олиб чиқиб кетишга ҳақли.\nОзодлик: Демак¸ 2000 долларни декларацияда эълон қилиб олиб чиқиб кетиш мумкин¸ лекин у пулнинг манбасини кўрсатиши шарт эмас.\nСуҳроб Исмоилов: Ҳа. Лекин барибир 5 доллар бўлса ҳам декларацияда кўрсатиши керак. Мана шунақа тартиб жорий қилишган.\nОзодлик: 2000 доллардан юқорисининг манбасини кўрсатиши шарт.\nСуҳроб Исмоилов: Шарт. Ушбу манба банкдан олинадиган махсус маълумотнома орқали тасдиқланиши керак.\nОзодлик: Манбасини кўрсатса¸ олиб чиқиб кетиш мумкин бўлган ваклютанинг чегараси борми?\n- Банк орқали манба тасдиқланган бўлса¸ максимум 10 минг долларгача қилиб белгилаб қўйган. Ундан ошадиган бўлса¸ ҳаммаси расмий банк тўловлари орқали ҳамда Ўзбекистон Марказий банкининг конвертацияга рухсат бериши орқали ўтиши керак¸ дейди ҳуқуқшунос Суҳроб Исмоилов.\nСавдо тезкорликни ёқтирадиган, насядан кўра нақдни ёқтирадиган фаолият туридир.\nШунинг учун савдогарлар нақд пулни олиб чиқиб кетиш йўлларини қидиради. Қидириб, ўтган ҳафтада қўлга тушган йигитларга ўхшашларни топишади.\nИсмини айтмаслигимиз шарти билан саволларимизга жавоб берган қўқонлик савдогарнинг айтишича, қўлга тушган йигитлар чакана иш қиладиган “ҳаваскорлар” бўлиши мумкин.\nМана пул ташувчиларнинг “профессионал”лари:\n“Ҳозирги кунда фирмага қўлингиз билан 10 минг доллар бўлса¸ 10 минг долларни санаб берасиз. Исм-шарифингизни ëзиб қўясиз. У олганлиги тўғрисида битта оддий қоғозга ëзиб олади. Бир кунда ўша Урумчининг ўзида Урумчидаги тадбиркор қайсидир бир фирмага борар экан ва ўша ерда санаб олар экан. Ўзбекистондаги фирма у ëққа “Мана шу одам келади. Берасан” деб телефон қилиб қўяр экан”.\nБу бир усули. Яна бир усули – пулни самолётда ташиш.\n- Ҳатто самолëтда ҳам 100-150 минг долларни¸ махсус йигитлар¸ махсус шахслар бор¸ ўшалар Урумчига етказиб беришади, дейди қўқонлик савдогар.\nМаълумки, чет эл валютасини олиб чиқиш чеклаганини, четдан олиб кириладиган товарларнинг божга тортилмайдиган қисми миқдорини энг минимал (10$) қилиб белгилаганини Ўзбекистон ҳукумати мамлакат ички бозорини сифатсиз чет эл товарларидан ҳимоялаш мақсади билан тушунтиради.\nЛекин бу чоралардан самара кўринмаяётганга, бозор маҳаллий ишлаб чиқарувчининг сифатли маҳсулоти билан тўлмаётганга ўхшайди.\nЯна қўқонлик савдогарни гапга тутамиз:\nОзодлик: Бозор маҳсулотларининг ҳаммаси бўлиб тахминан неча фоизи четдан келтирилган?\n- Тахминан 90 фоизга бориб қолса керак. 80-90 фоиз товар четники.\nОзодлик: Шулардан қанчасини Ўзбекистон ҳукумати олиб келади?\n- Ҳозир ҳукумат олиб келаëтганидан бехабарман.\nОзодлик: Ким олиб келади унда?\n- Якка тартибдаги тадбиркорлар олиб келади¸ дейди қўқонлик савдогар.\nДемак, бозорни ҳануз 90-йилларнинг бошларида елкасига қоп илган меҳнаткаш савдогар тўлдираяпти.\nМамлакатдан пул олиб чиқиш ниҳоятда қийин бўлган шундай шароитдая?\nҲуқуқшунос Суҳроб Исмоиловнинг айтишича, кейинги йилларда шундай шароит яратилдики, савдогарларнинг аксарияти ўз товарини Ўзбекистондаги 2-3та йирик ширкат орқали олиб келади. Ёлғиз ўзи олиб келиб, божини тўлиқ тўласа товари тилладан қиммат бўлиб кетади. Ўғринча олиб кирай, деса қўлга тушиб, молидан айрилади. Шунинг учун майда тужжор ширкатларга юкинишга мажбур.\n- Мана шунақа растаможка пайтида ëрдам берадиган иккита-учта гигант компаниялар бор. Мана шу компаниялар ҳам ҳукуматга яқин бўлган инсонларга тегишли¸ дейди Суҳроб Исмоилов.\nБарибир эмасми, ширкат орқали ҳам бирибир "растаможка" қилинар эканку, деган саволимизга Суҳроб Исмоилов мана бундай жавоб қилди.\n- Компаниялар давлат ўрнатиб қўйган божни тўлиқ тўламайди. Масалан бир партиясига ҳужжат қилинса¸ унинг орқасидан 10 партияси яширин йўллар билан кимнингдир чўнтагини бойитиб¸ давлат бюджетига тушмайдиган пул сифатида кириб келади¸ дейди Суҳроб Исмоилов.\nАна шундай компаниялардан бири Абу-Саҳий ширкати тўғрисида икки ҳафта олдин ҳикоя қилган эдик.\nОвози ёзиб олинмаслиги шарти билан гапирган Абу-Саҳий фирмаси мижозларидан бирининг ўшанда Озодликка айтишича, бу ширкат президентнинг икки қизидан бирига тегишлидир.\nҚирғизистоннинг Қорасув бозоридаги дўкондорлардан бири, хитойчи савдогарнинг айтишича, Абу Саҳий президентнинг қизига эмас, куёвига қарайди:\n- Эшитишим бўйича Абу-Саҳий президентнинг куëв боласиники экан. Орқаварот гапларга қараганда кичик куëвиники экан¸ дейди хитойчи савдогар.\nҲа, айтганча, бу савдогарни шу гап учун суҳбатга тортмаган эдик.\n"Ахборот"га кўра, Тошкентдан пул ташувчилар Қирғизистоннинг Қорасувига ўтаётган пайтда қўлга туширилган. Демак, пулни Қирғизистонга ўтказиб олишса бўлди – у ёғи бамалолчилик.\nЧиндан ҳам шундайми, Қирғизистондан чет эл валютасини олиб чиқиб кетиш чекланган эмасми, сўрадик қорасувлик савдогардан.\n- Бизда олиб киришга ҳам¸ олиб чиқишга ҳам расман чеклов йўқ. Таможняда “3000 долларгача декларациясиз олиб чиқиш ва олиб кириш мумин” деб ëзиб қўйган.\nОзодлик: Агар Эронга ëки Хитойга олиб чиқиб кетаëтган пулингиз 3000 доллардан ортиқча бўлсачи?\n- Унда декларация ëзилади. Расман чеклов йўқ. Олиб чиқиб кетаверасиз¸ дейди қорасувлик хитойчи савдогар.


ЎзА - Тиббиёт ва фармацевтика таълими ва илм-фани тизимини ривожлантириш янги босқичга кўтарилди\n13.05.2019 10:30:48 Чоп этиш версияси\nТиббиёт ва фармацевтика таълими ва илм-фани тизимини ривожлантириш янги босқичга кўтарилди\nМутахассис кадрлар тайёрлаш сифатини ошириш ҳамма вақт ҳам энг долзарб аҳамиятга эга бўлиб келган. Ўзбекистонда таълим соҳасида амалга оширилаётган ислоҳотлар ушбу масала ечимида кенг имкониятлар яратмоқда. Хусусан, мамлакатимизда миллий тиббиёт ва фармацевтика таълимини модернизация қилиш, ушбу соҳага халқаро таълим стандартларини жорий этиш, аҳоли саломатлигини муҳофаза қилишнинг долзарб муаммолари бўйича комплекс илмий тадқиқотлар олиб бориш, шунингдек, таълим олаётган ёшларга маънавий-ахлоқий тарбия беришнинг самарали тизимини яратиш бўйича изчил чора-тадбирлар амалга оширилмоқда.\nТошкент шаҳар Сергели тиббиёт коллежи директори,\nМиллий тиббиёт таълимининг рақобатбардошлигини оширишга қаратилган кенг кўламли ишлар самарасида мамлакатимиз тиббиёт таълим муассасаларининг нуфузи ошмоқда. Буни Ўзбекистонда юзлаб хорижлик талабалар таълим олаётгани мисолида ҳам кўриш мумкин.\nАйниқса, Давлатимиз раҳбарининг 2019 йил 6 майдаги “Тиббиёт ва фармацевтика таълими ва илм-фани тизимини янада ривожлантириш чора-тадбирлари тўғрисида”ги қарори соҳада олиб борилаётган ишларни янги босқичга олиб чиқди, десак муболаға бўлмайди. Мазкур ҳужжат тиббиёт ходимларининг малакасини оширишга қаратилгани билан ҳам аҳамияти катта.\nХўш, Президентнинг бундай қарор қабул қилишидан кўзланган асосий мақсад нимада? Авваламбор, ушбу ҳужжатнинг қабул қилинишидан мақсад тиббий таълим сифатини ошириш, олий ва ўрта махсус профессионал тиббий таълим тизимини энг яхши халқаро тажрибалар даражасида босқичма-босқич шакллантириш, тиббий ёрдам сифатини оширишдир.\nТиббиёт ва фармацевтика таълими ва илм-фанини янада ривожлантиришнинг энг муҳим йўналишлари белгиланди:\nэҳтиёж юқори бўлган тор мутахассисликлар бўйича шифокорларни тайёрлашни ташкил этиш;\nўқитишнинг кредит-модул тизимини жорий этиш;\nтиббиёт ва фармацевтика кадрларининг малакасини ошириш ва қайта тайёрлаш тизимининг марказлаштирилишига барҳам бериш;\nўқитиш жараёнларини мониторинг қилиш ва шахсий ҳисобга олишни таъминлаш;\nтиббиёт ва фармацевтика илм-фанини, тиббиёт ва фармацевтика муассасаларининг клиникалари, ўқув ва ўқув-ишлаб чиқариш базаларини ривожлантириш.\nтиббиёт ва фармацевтика таълими ва илм-фани тизимини янада ривожлантириш бўйича амалий чора-тадбирлар режаси;\n2025 йилга қадар тиббиёт ва фармацевтика таълими ва илм-фанини ривожлантириш сифатини баҳолаш индикаторлари;\nтиббиёт ва фармацевтика олий таълим, ўрта махсус тиббиёт таълим йўналишлари, ўқитиш муддатлари ва битирувчиларга бериладиган малакалар рўйхати.\nСоғлиқни сақлаш вазирлиги тиббиёт ва фармацевтика таълими ва илм-фани соҳасидаги ваколатли давлат органи ҳисобланади ҳамда унга қуйидаги ҳуқуқлар берилди:\nбелгиланган тартибда давлат таълим стандартларини ишлаб чиқиш, малака талаблари, ўқув режалари ва ўқув дастурларини тасдиқлаш;\nтиббиёт ва фармацевтика таълими йўналишлари ва мутахассисликлари классификаторларига ўзгартиришлар ва қўшимчалар тўғрисида Вазирлар Маҳкамасига таклифлар киритиш;\nпрофессор-ўқитувчиларнинг меҳнат меъёрларини белгилаш;\nқайта тайёрлаш ва малака ошириш жараёнлари устидан ягона ташкилий ва ўқув-услубий раҳбарликни таъминлаш;\nклиник ординатура (резидентура)да тўлов-контракт асосида ўқитиш нархи миқдорини белгилаш.\nЭҳтиёж юқори бўлган тор мутахассисликлар бўйича шифокорлар бирламчи тиббиёт-санитария ёрдами муассасалари учун 1 йилдан кам бўлмаган муддатда бирламчи мақсадли ихтисослаштириш курслари тайёрланади. Курсларни тамомлаган шифокорлар уларни ўқишга йўллаган муассасада эгалланган тор мутахассислик бўйича камида уч йил ишлаб беришлари шарт.\n2019/2020 ўқув йилидан бошлаб тиббиёт ва фармацевтика кадрлари учун кредит-модулли ўқитиш тизимига асосланган, узлуксиз касбий таълим тизими жорий этилади.\nҲужжатда белгиланишича, 2019/2020 ўқув йилидан бошлаб республиканинг олис ва етиб бориш қийин бўлган ҳудудларидаги бирламчи соғлиқни сақлаш бўғинлари давлат муассасаларида уч йилдан кам бўлмаган муддат ишлаб берган шифокорларга клиник ординатурага (резидентурага) киришда танлов синовлари натижалари бўйича йиғилган баллар суммасидан 30% миқдорида қўшимча баллар тақдим этилади.\nТиббиёт олий таълим муассасалари раҳбарларига дарс бериш фаолиятида иштирок этиши учун даволаш-профилактика муассасаларидан жалб қилинадиган малакали мутахассисларга лавозим маошига 100 фоизгача бўлган миқдорда ҳар ойлик шахсий устамалар белгилаш ҳуқуқи берилди.\n2020 йилдан бошлаб тиббиёт ва фармацевтика олий таълим муассасалари талабалари ва тиббиёт коллежларининг ўқувчилари орасида клиник фанлар бўйича Ибн Сино номидаги халқаро тиббиёт олимпиадаси ўтказилади. Шунингдек, ёш олимлар орасида Ибн Сино номидаги халқаро илмий танловлар ўтказилиши ҳам назарда тутилган.\nАгар ҳар бир ҳужжатнинг мазмун моҳиятини тўлалигича англасак, у ҳаётга самарали татбиқ этилади, ижроси сўзсиз таъминланади, пировардида мамлакат равнақ топаверади. Зеро, мазкур ҳужжатнинг ҳам ҳаётимизга кенг татбиқ этилиши тиббиёт ва фармацевтика кадрларини тайёрлаш тизими янада такомиллаштириш, соҳада фаолият юритаётганларнинг малакасини ошириш, энг муҳими, мамлакатимизда соғлиқни сақлаш соҳасининг янада ривожланишида муҳим омил бўлади.


Болаларнинг ўсишига ёрдам 78 — Dilkashradio.com\nБолаларнинг ўсишига ёрдам 78\nАссалому алайкум ҳурматли радио тингловчи мухлислар. Сизлар билан яна радио тўлқинлари орқали ғойибона учрашиб турганимиздан бағоят миннатдормиз. Микрофон олдида эса мен Ғолиббек. Дунёдаги ҳар бир инсон нажотга муҳтождир. Раббимиз Исо Масиҳ шунинг учун ҳам бир инсонга нажот бериш учун кўплаб масофаларни босиб ўтар эди.\nХудди шундай воқеа яна юз берди. Раббимиз Исо Масиҳ Ўзининг шогирдлари билан Яхудиядан Жалила томонга олиб борадиган чанг кўчалардан боришар эди. Бизга маълумки, Жалила — Исо Масиҳ ўсиб улғайган вилоятдир. Жалилага эса Самария орқали қисқа йўл билан тезроқ борса бўлар эди. Албатта Раббимиз ва Унинг шогирдлари чанқоқ ва оч қолишган эди.\nШогирдлар шаҳарга егулик излаб кетдилар. Исо эса бир қудуқ ёнида ўтириб дам олди. Шу пайт қудуқ ёнига бир кўза кўтарган аёл ташриф буюрди. Айнан шу пайтда қудуқдан сув оладиган пайт эмасди. Балки бу аёл бошқалар билан бирга келишни истамагандир.Чунки у аёл гуноҳкор табиат билан яшар эди. Аёл қудуқ ёнига етиб келди-да идишларини сувга тўлдириб тезроқ ортига қайтмоқчи бўлди.\nШу пайт Раббимиз аёлдан сув сўради. Ҳурматли болалар, ўша пайтда яхудийлар билан самарияликлар бир бирлари билан алоқа қилмасди. Худога шукур, ҳозирги кунда ҳамма миллатлар тенг хуқуқли. Аёл балки қўрқиб кетгандир. Шунда самариялик аёл Раббимизга, сен яхудий бўлсанг қандай қилиб мендан сув сўраяпсан? — деди. Раббимиз Исо унга, агар сен билан ким гаплашаётганини билганингда эди сен ўзинг ундан сув сўраган бўлар эдинг.\nШунда Исо Масиҳ аёлнинг барча гуноҳ ишларини фош қилди. Бироз бўлиб ўтган суҳбатдан сунг, албатта самариялик аёл Раббимиз Исо Масиҳ олдида барча гуноҳлари учун кечирим сураб тавба қилди. Аёл шу ондаёқ ўзи яшайдиган жойга бориб бошқаларга бўлиб ўтган воқеа ҳақида сўзлаб берди. Албатта халойиқ Раббимиз Исо Масиҳ билан учрашишни хоҳлашар эди.\nБарча одамларга бу бўлиб ўтган воқеа жуда қизиқ эди. Шунинг учун ҳам ҳамма аёл ортидан қудуқ томонга қараб йўл олдилар. Бориб қўрдиларки, аёлнинг барча айтганлари рост экан. Шунинг учун ҳам улар Раббимиз ва шогирдларини ўз шаҳарларига таклиф қилишди. Раббимиз ва шогирдлар эса бу таклифни хурсандчилик билан қабул қилишди-да, икки кун шу шаҳарда барча инсонларга Худованднинг абадий ҳаёти ҳақида гапириб бердилар.\nАзиз болалар, Раббимиз ушбу бўлиб ўтган воқеа орқали айтмоқчики,барча инсонлар Худованднинг абадий ҳаётига муҳтождирлар. Нажот фақат айрим миллатлар учун эмас, балки барча халқлар учундир. Азизлар, балки орамизда кимнидир унчалик ёқтирмайдиган инсонлар ҳам бўлиши мумкин. Раббимиз Исо Масиҳ эса бизларга севги ҳақида ҳам гапиряпти. Умуман бир бирлари билан алоқа қилмайдиган икки халқ орасида ҳам Раббимиз ўз севги уруғини сочди.\nБугунги кунда ўз яқинларимиз ва дўстларимизга Худованднинг абадий ҳаёт хақидаги Хушхабарини етқазиш ҳар биримизнинг вазифамиздир. Келаси эшиттиришларимизгача хайр омон бўлинг, азиз болажонлар.\nБолаларнинг ўсишида ёрдамлашиш 23\nБолаларнинг ўсишига ёрдам 282\nБолаларнинг ўсишига ёрдам 156